ΓΛΩΣΣΑΡΙΟ

Ανάγκη : Δυνατότητα ή δυσχέρεια σχετιζόμενη με ομάδες ή περιφέρειες, την οποία η δημόσια παρέμβαση αποσκοπεί να αξιοποιήσει ή να αντιμετωπίσει. Με την εκ των προτέρων αξιολόγηση εξακριβώνεται κατά πόσον οι ανάγκες που αναφέρονται για την αιτιολόγηση μιας παρέμβασης είναι πραγματικές.

Ανάλυση SWOT : Ανάλυση πλεονεκτημάτων, αδυναμιών, ευκαιριών και απειλών. Αποσκοπεί στην κατάρτιση, αναθεώρηση και επικαιροποίηση της στρατηγικής και του σχεδιασμού, λαμβάνοντας υπόψη τις ανάγκες των ενδιαφερομένων μερών και τους διαθέσιμους πόρους.

Βιομηχανική στρογγυλή ξυλεία : Το σύνολο της ξυλείας που λαμβάνεται από το δάσος και δεν χρησιμοποιείται ως καύσιμη ύλη. Περιλαμβάνει δύο βασικά βοτανικά είδη, τα κωνοφόρα και τα μη κωνοφόρα (πλατύφυλλα) είδη.

Δασοκομική εκμετάλλευση : Ένα ή περισσότερα δασοτεμάχια και άλλη δασώδης έκταση, τα οποία αποτελούν ενιαία μονάδα από άποψη διαχείρισης ή χρήσης.

ΕΓΤΑΑ : Ευρωπαϊκό Γεωργικό Ταμείο Αγροτικής Ανάπτυξης. Το ΕΓΤΑΑ αποτελεί το βασικό χρηματοδοτικό μέσο της πολιτικής αγροτικής ανάπτυξης. Το ΕΓΤΑΑ αποτελεί, μαζί με το ΕΓΤΕ (Ευρωπαϊκό Γεωργικό Ταμείο Εγγυήσεων), ένα από τα δύο χρηματοδοτικά μέσα της ΚΓΠ.

ΕΕ : Ευρωπαϊκή Ένωση.

Θεματικός άξονας : Συνεκτικό σύνολο μέτρων με συγκεκριμένους στόχους, οι οποίοι επιτυγχάνονται άμεσα με την εφαρμογή των μέτρων και συμβάλλουν στην επίτευξη ενός ή περισσοτέρων στόχων της στήριξης της αγροτικής ανάπτυξης.

ΚΓΠ : Κοινή Γεωργική Πολιτική.

ΚΠΠΑ : Κοινό Πλαίσιο Παρακολούθησης και Αξιολόγησης.

ΜΔΕ : Μόνιμη Δασική Επιτροπή.

Μέτρο : Η βασική μονάδα διαχείρισης προγράμματος, η οποία συνίσταται σε σύνολο παρόμοιων πράξεων και επακριβώς καθορισμένο προϋπολογισμό.

Μέτρο 122 : Μέτρο αγροτικής ανάπτυξης για τη βελτίωση της οικονομικής αξίας των δασών.

ΠΑΑ : Πρόγραμμα Αγροτικής Ανάπτυξης: έγγραφο που καταρτίζεται από κράτος μέλος ή περιφέρεια και εγκρίνεται από την Επιτροπή για τον σχεδιασμό της εφαρμογής της πολιτικής αγροτικής ανάπτυξης.

Πράξη : Επενδυτικό έργο που επιλέγεται βάσει κριτηρίων και υλοποιείται από τον δικαιούχο.

ΣΥΝΟΨΗ

I. Στην ΕΕ, η συνολική έκταση των δασών και άλλων δασωδών εκτάσεων ανέρχεται σε 177,8 εκατομμύρια εκτάρια, ενώ η δασοκομία και οι μεταποιητικές δραστηριότητες του επόμενου σταδίου προσφέρουν απασχόληση σε εκατομμύρια ανθρώπους. Κατά την περίοδο 2007–2013, το Ευρωπαϊκό Γεωργικό Ταμείο Αγροτικής Ανάπτυξης χρηματοδοτεί σύνολο μέτρων για τη στήριξη της ανάπτυξης και της εκμετάλλευσης των δασών.

II. Στο πλαίσιο του μέτρου "Βελτίωση της οικονομικής αξίας των δασών" (μέτρο 122) παρέχεται χρηματοδοτική στήριξη για δάση που αποτελούν ιδιοκτησία ιδιωτών ή ενώσεων ιδιωτών ή δήμων ή ενώσεων δήμων. Το μέτρο αποσκοπεί στη στήριξη πράξεων για τη βελτίωση της οικονομικής αξίας των δασών, οι οποίες αφορούν επενδύσεις σε επίπεδο δασοκομικής εκμετάλλευσης.

III. Το σύνολο της προγραμματισμένης στήριξης του ΕΓΤΑΑ σχετικά με το εν λόγω μέτρο ανέρχεται σε 534,72 εκατομμύρια ευρώ για την περίοδο 2007–2013. Έχει προταθεί η διατήρηση παρόμοιου ποσού στήριξης και για την επόμενη περίοδο προγραμματισμού 2014–2020.

IV. Κύριος στόχος του ελέγχου ήταν να αξιολογηθεί κατά πόσον η διαχείριση της στήριξης της αγροτικής ανάπτυξης, για τη βελτίωση της οικονομικής αξίας των δασών, διενεργείται με αποδοτικό και αποτελεσματικό τρόπο. Για τον σκοπό αυτό, το Συνέδριο αξιολόγησε: α) εάν ο σχεδιασμός του μέτρου είναι επαρκής, β) εάν η διαδικασία εφαρμογής είναι κατάλληλη και γ) εάν η αξιολόγηση της αποτελεσματικότητας του μέτρου είναι ικανοποιητική.

V. Ο έλεγχος κάλυψε τόσο την Επιτροπή όσο και επιλεγμένα κράτη μέλη (Ισπανία (Γαλικία), Ιταλία (Τοσκάνη), Ουγγαρία, Αυστρία και Σλοβενία), στα οποία αντιστοιχούσε άνω του 50 % του συνόλου των δαπανών που δηλώθηκαν.

VI. Το Συνέδριο καταλήγει στο συμπέρασμα ότι η Επιτροπή και τα κράτη μέλη δεν διαχειρίστηκαν τις ελεγχθείσες πτυχές της στήριξης για τη βελτίωση της οικονομικής αξίας των δασών με αποδοτικό και αποτελεσματικό τρόπο.

VII. Στο πλαίσιο του ελέγχου που πραγματοποίησε το Συνέδριο εντοπίστηκαν αδυναμίες στον σχεδιασμό του μέτρου, οι οποίες παρεμποδίζουν σε μεγάλο βαθμό την επιτυχή εφαρμογή του: σε επίπεδο Επιτροπής, δεν διενεργήθηκε ειδική ανάλυση της κατάστασης του τομέα της δασοκομίας στην ΕΕ, προκειμένου να αιτιολογηθεί η πρόταση ειδικής χρηματοδοτικής στήριξης για τη βελτίωση της οικονομικής αξίας των δασών που ανήκουν σε ιδιώτες ή δήμους. Επιπλέον, στις νομικές διατάξεις δεν καθορίστηκαν τα βασικά χαρακτηριστικά του μέτρου και ιδίως οι έννοιες των όρων "οικονομική αξία των δασών" και "δασοκομική εκμετάλλευση". Εκτός αυτού, τα κράτη μέλη έθεσαν πολύ διαφορετικά όρια όσον αφορά το μέγεθος των δασοκομικών εκμεταλλεύσεων πάνω από τα οποία απαιτούνταν σχέδιο δασικής διαχείρισης.

VIII. Σε επίπεδο κρατών μελών, δεν περιγράφηκαν επαρκώς οι ανάγκες στα προγράμματα αγροτικής ανάπτυξης (ΠΑΑ), και σε αρκετά κράτη μέλη διακόπηκε η εφαρμογή του μέτρου ή το μεγαλύτερο μέρος των κατανεμηθέντων πόρων αναδιανεμήθηκε σε άλλα μέτρα.

IX. Το Συνέδριο διαπίστωσε επίσης ότι, όσον αφορά ορισμένες πτυχές, η διαδικασία εφαρμογής δεν ήταν η κατάλληλη: ανάλογα με τον τρόπο προσέγγισης κάθε κράτους μέλους, πολλά από τα έργα που χρηματοδοτήθηκαν στη συνέχεια δεν συμμορφώνονται με τις διατάξεις του μέτρου. Επίσης, τα κράτη μέλη παρείχαν στήριξη στο πλαίσιο του μέτρου 122 για πράξεις που δεν ανταποκρίνονται στους στόχους του μέτρου και οι οποίες θα μπορούσαν να χρηματοδοτηθούν με καταλληλότερο τρόπο στο πλαίσιο άλλων μέτρων με διαφορετικά κριτήρια επιλεξιμότητας και ποσοστά χρηματοδοτικής ενίσχυσης, τα οποία ήταν συνήθως χαμηλότερα. Δεδομένου ότι όλες οι επενδύσεις δεν αυξάνουν αυτές καθαυτές την οικονομική αξία των δασών, η εγγενής σχέση μεταξύ της χορηγηθείσας ενίσχυσης και μιας πιθανής βελτίωσης της οικονομικής αξίας ενός δάσους ποικίλλει ανάλογα με το είδος της επένδυσης.

X. Το Συνέδριο θεωρεί ότι η αξιολόγηση της αποτελεσματικότητας της στήριξης δεν ήταν ικανοποιητική: τα κράτη μέλη δεν προσδιόρισαν ούτε απαίτησαν από τους δικαιούχους να προσδιορίσουν την αξία των δασικών περιοχών πριν και έπειτα από τις επενδύσεις.

XI. Όσον αφορά την παρακολούθηση, το κοινό πλαίσιο παρακολούθησης και αξιολόγησης (ΚΠΠΑ) δεν επαρκεί για την εκτίμηση του αντικτύπου της χρηματοδοτικής στήριξης που διατέθηκε στο πλαίσιο του μέτρου 122, καθώς οι δείκτες επιδόσεων και οι ερωτήσεις αξιολόγησης που περιλαμβάνονται στο ΚΠΠΑ δεν παρέχουν τη δυνατότητα να εξακριβωθεί κατά πόσον οι χρηματοδοτηθείσες επενδύσεις επέφεραν βελτίωση της οικονομικής αξίας των δασών στις περιοχές που υλοποιήθηκαν.

XII. Το Συνέδριο διαπίστωσε ότι λίγα μόνο από τα ελεγχθέντα έργα επέφεραν σημαντική βελτίωση της οικονομικής αξίας των δασών, βελτιώνοντας είτε την αξία της γης (διάνοιξη δασικών μονοπατιών και δρόμων) είτε την αξία των δασοσυστάδων (δασοκομικές εργασίες, όπως κλάδευση ή αραίωση).

XIII. Όσον αφορά τα ανωτέρω συμπεράσματα και το γεγονός ότι η ελεγχθείσα στήριξη προτείνεται να διατηρηθεί για την επόμενη περίοδο προγραμματισμού 2014–2020, το Συνέδριο διατυπώνει τις ακόλουθες συστάσεις:

- Η Επιτροπή οφείλει:

i) να προσδιορίσει και να αξιολογήσει τις ανάγκες της ΕΕ για τη βελτίωση της οικονομικής αξίας των δασών·

ii) να καθορίσει με σαφήνεια τα βασικά χαρακτηριστικά που θα διασφαλίσουν τη στόχευση της στήριξης της ΕΕ στην αντιμετώπιση των αναγκών αυτών, δημιουργώντας, ως εκ τούτου, προστιθέμενη αξία για την ΕΕ.

- Τα κράτη μέλη οφείλουν:

i) να περιγράψουν επαρκώς στα ΠΑΑ τους τις συγκεκριμένες οικονομικές ανάγκες και δυνατότητες των διαφόρων ειδών δασικών περιοχών και δικαιούχων·

ii) να ενισχύσουν τη διαχείριση των δασών, προβλέποντας την εκπόνηση σχεδίων δασικής διαχείρισης για το μεγαλύτερο μέρος των δασοκομικών εκμεταλλεύσεων και την προώθηση της πιστοποίησης των δασικών περιοχών.

- Τα κράτη μέλη οφείλουν:

i) να ορίσουν επαρκείς απαιτήσεις, προκειμένου να διασφαλίζουν ότι η στήριξη της δασοκομίας στο πλαίσιο της πολιτικής αγροτικής ανάπτυξης είναι συνεπής, σύμφωνη με τις διατάξεις για τις κρατικές ενισχύσεις και ότι μεγιστοποιεί την αποτελεσματικότητά της·

ii) να θέσουν σε εφαρμογή τις κατάλληλες διαδικασίες, ώστε να διασφαλίζουν την αποτελεσματικότητα της στήριξης όσον αφορά την πραγματική αύξηση της οικονομικής αξίας των δασικών περιοχών στις οποίες υλοποιούνται οι επενδύσεις.

- Η Επιτροπή θα πρέπει να βελτιώσει την παρακολούθηση του μέτρου, προκειμένου να διασφαλίζει ότι η εφαρμογή του από τα κράτη μέλη συνάδει με τους ειδικούς στόχους που έχουν τεθεί. Συγκεκριμένα, τα κράτη μέλη πρέπει να ζητούν από τους δικαιούχους να παρέχουν λεπτομέρειες σχετικά με την αξία των δασικών περιοχών τους τόσο πριν όσο και έπειτα από την υλοποίηση των χρηματοδοτούμενων επενδύσεων, ενώ οι διαχειριστικοί φορείς πρέπει να υποχρεούνται να επαληθεύουν τις αξίες αυτές.

ΕΙΣΑΓΩΓΗ

Η ΔΑΣΟΚΟΜΙΑ ΣΤΗΝ ΕΕ

1. Στην ΕΕ, η συνολική έκταση των δασών και άλλων δασωδών εκτάσεων ανέρχεται σε 177,8 εκατομμύρια εκτάρια και αποτελεί περίπου το 40 % του συνόλου των χερσαίων και συναφών εκτάσεων που χρησιμοποιούνται για γεωργικούς σκοπούς [1] (183,9 εκατομμύρια εκτάρια). Η Γερμανία, η Ισπανία, η Γαλλία, η Φινλανδία και η Σουηδία κατέχουν συνολικά περισσότερο από τα τρία πέμπτα των δασωδών εκτάσεων της ΕΕ. Στο γράφημα 1 παρουσιάζεται η κατανομή των δασωδών εκτάσεων στην ΕΕ και η σημασία τους σε σύγκριση με τις γεωργικές εκτάσεις σε κάθε κράτος μέλος.

ΓΡΑΦΗΜΑ 1

ΔΑΣΗ ΚΑΙ ΑΛΛΕΣ ΔΑΣΩΔΕΙΣ ΕΚΤΑΣΕΙΣ ΣΕ ΣΥΓΚΡΙΣΗ ΜΕ ΤΙΣ ΓΕΩΡΓΙΚΕΣ ΕΚΤΑΣΕΙΣ ΣΤΗΝ ΕΕ ΤΩΝ 27

+++++ TIFF +++++

Πηγή: Eurostat.

2. Το 2009, στην ΕΕ αντιστοιχούσε περίπου το 12 % της παγκόσμιας παραγωγής ξυλείας [2], με 392,9 εκατομμύρια m3 ξύλου να λαμβάνονται από τα δάση και άλλες δασώδεις εκτάσεις της. Η δασοκομία, η υλοτομία και οι δραστηριότητες συναφών υπηρεσιών καλύπτουν την παραγωγή ξυλείας, καθώς και την εξαγωγή και συλλογή δασικών προϊόντων που αναπτύσσονται ελεύθερα στη φύση. Εκτός από τη βιομηχανική στρογγυλή ξυλεία [3], από τη δασοκομία παράγεται επίσης ξύλο που προορίζεται για καύσιμη ύλη. Σε ορισμένες περιοχές άλλα προϊόντα πέραν της ξυλείας [4] μπορούν επίσης να αποτελέσουν σημαντική πηγή τοπικού εισοδήματος.

ΙΔΙΟΚΤΗΣΙΑ ΔΑΣΩΝ

3. Οι ιδιώτες ιδιοκτήτες δασών, οι οποίοι ανέρχονται κατά προσέγγιση σε 16 εκατομμύρια, αντιστοιχούν στο 60 % περίπου των ιδιοκτητών δασών στην ΕΕ. Το μέγεθος των ιδιόκτητων δασοκομικών εκμεταλλεύσεων είναι κατά μέσο όρο 13 εκτάρια, ωστόσο η πλειονότητα των δασών που ανήκουν σε ιδιώτες έχει έκταση μικρότερη των πέντε εκταρίων [5]. Εκτιμάται ότι περίπου το 80 % των ιδιόκτητων δασικών εκτάσεων ανήκει σε μεμονωμένα άτομα και οικογένειες, ενώ το υπόλοιπο ανήκει σε ιδιωτικά ιδρύματα και εταιρείες [6]. Η έκταση των ιδιόκτητων δασών έχει αυξηθεί τα τελευταία έτη, και εξακολουθεί να αυξάνεται, κυρίως λόγω της δάσωσης της γεωργικής γης και, στην ανατολική Ευρώπη, λόγω της ιδιωτικοποίησης πρώην κρατικοποιημένων δασικών εκτάσεων [7].

4. Από την άλλη πλευρά, περίπου το 40 % των δασικών εκτάσεων στην ΕΕ ανήκει σε δημόσιους φορείς. Μεταξύ των δημόσιων φορέων που κατέχουν δασικές εκτάσεις συγκαταλέγονται εθνικοί, περιφερειακοί ή επαρχιακοί φορείς, κρατικές επιχειρήσεις και δήμοι. Εκτιμάται ότι τα δημοτικά δάση καλύπτουν λιγότερο από το 15 % της συνολικής έκτασης των δασών που ανήκουν σε δημόσιους φορείς [8]. Το σύνολο των δημόσιων δασικών εκτάσεων μειώθηκε κατά 3 % κατά τη δεκαετία 2000–2010. Περίπου το 75 % των δασών στη Βουλγαρία, την Τσεχική Δημοκρατία, την Ελλάδα και την Πολωνία ανήκει σε δημόσιους φορείς. Στο γράφημα 2 παρουσιάζεται η κατανομή μεταξύ δημόσιας και ιδιωτικής ιδιοκτησίας των δασών σε κάθε κράτος μέλος [9].

ΓΡΑΦΗΜΑ 2

ΙΔΙΟΚΤΗΣΙΑ ΔΑΣΩΝ ΣΤΗΝ ΕΕ

+++++ TIFF +++++

Πηγή: Eurostat.

ΔΑΣΙΚΗ ΠΟΛΙΤΙΚΗ ΚΑΙ ΣΤΗΡΙΞΗ ΤΗΣ ΕΕ: ΙΣΤΟΡΙΚΗ ΑΝΑΔΡΟΜΗ

5. Έως το 1992, οι δράσεις της ΕΕ που αφορούσαν τη δασοκομία συνδέονταν με τη γεωργική πολιτική. Την περίοδο εκείνη βασική προτεραιότητα αποτελούσε η ανάπτυξη και η αξιοποίηση δασοκομικών δραστηριοτήτων σε γεωργικές εκμεταλλεύσεις ώστε να προσφερθεί μια εναλλακτική δραστηριότητα και εισόδημα σε όσους ασχολούνταν με τη γεωργία [10]. Από το 1992, η στήριξη για τη δασοκομία δεν διατίθεται μόνο σε γεωργούς αλλά και σε άλλους ιδιώτες και σε τοπικές αρχές [11].

6. Το 1998, με ψήφισμα του Συμβουλίου για μια "Δασική στρατηγική της Ευρωπαϊκής Ένωσης" [12] θεσπίστηκε στρατηγικό πλαίσιο για δράσεις σχετικές με τα δάση, με σκοπό την υποστήριξη της βιώσιμης διαχείρισης των δασών και του πολυλειτουργικού ρόλου τους, βασιζόμενο στον συντονισμό των δασικών πολιτικών των κρατών μελών και της Ένωσης.

7. Το 2006, η Επιτροπή σε συνεργασία με τα κράτη μέλη εκπόνησε ένα "κοινοτικό σχέδιο δράσης για τα δάση" [13], με σκοπό την παροχή πλαισίου για την υλοποίηση δράσεων σχετικά με τα δάση στο επίπεδο, αφενός, της Ένωσης και, αφετέρου, των κρατών μελών. Στο σχέδιο αυτό προβλέπεται ότι τα κράτη μέλη μπορούν να ενθαρρύνουν επενδύσεις για την επαύξηση της οικονομικής αξίας των δασών, ώστε να ενισχυθεί η ανταγωνιστικότητα και η οικονομική βιωσιμότητα της δασοκομίας [14].

Η ΠΟΛΙΤΙΚΗ ΑΓΡΟΤΙΚΗΣ ΑΝΑΠΤΥΞΗΣ ΓΙΑ ΤΗΝ ΠΕΡΙΟΔΟ 2007–2013

8. Η πολιτική αγροτικής ανάπτυξης εφαρμόζεται μέσω πολυετών περιόδων προγραμματισμού [15] και επικεντρώνεται σε τρεις βασικούς στόχους [16], οι οποίοι είναι γνωστοί ως "θεματικοί άξονες". Η υλοποίηση των εν λόγω αξόνων πραγματοποιείται μέσω ενός συνόλου μέτρων χρηματοδοτικής στήριξης:

βελτίωση της ανταγωνιστικότητας της γεωργίας και της δασοκομίας ("άξονας 1")·

βελτίωση του περιβάλλοντος και της υπαίθρου ("άξονας 2")·

βελτίωση της ποιότητας ζωής στις αγροτικές περιοχές και ενθάρρυνση της διαφοροποίησης της αγροτικής οικονομίας ("άξονας 3").

Τα μέτρα αγροτικής ανάπτυξης που αφορούν τη δασοκομία εμπίπτουν κυρίως στους άξονες 1 και 2 [17].

ΜΕΤΡΟ 122: ΒΕΛΤΙΩΣΗ ΤΗΣ ΟΙΚΟΝΟΜΙΚΗΣ ΑΞΙΑΣ ΤΩΝ ΔΑΣΩΝ

9. Το μέτρο 122 "Βελτίωση της οικονομικής αξίας των δασών" [18] είναι το μοναδικό μέτρο που αφορά συγκεκριμένα τη δασοκομία και ορίζεται στο πλαίσιο του άξονα 1 (βελτίωση της ανταγωνιστικότητας της γεωργίας και της δασοκομίας). Το μέτρο 122 περιλαμβάνεται σε 49 προγράμματα αγροτικής ανάπτυξης που καταρτίστηκαν από 17 κράτη μέλη [19]. Το σύνολο της στήριξης του ΕΓΤΑΑ που έχει προβλεφθεί για δράσεις στο πλαίσιο του εν λόγω μέτρου ανέρχεται σε 534,72 εκατομμύρια ευρώ για την περίοδο 2007–2013, ενώ οι πληρωμές του ΕΓΤΑΑ ανήλθαν σε 137,13 εκατομμύρια ευρώ (βλέπε παράρτημα Ι για λεπτομέρειες σχετικά με την κατανομή των χρηματοδοτικών πόρων για το μέτρο 122 και το σύνολο των ιδιόκτητων δασικών περιοχών ανά κράτος μέλος).

10. Η Επιτροπή και τα κράτη μέλη επιμερίζονται την ευθύνη για τη χρηστή δημοσιονομική διαχείριση των δαπανών του προϋπολογισμού σχετικά με το μέτρο "Βελτίωση της οικονομικής αξίας των δασών".

11. Στο πλαίσιο του μέτρου αυτού, η χρηματοδοτική επενδυτική στήριξη του ΕΓΤΑΑ μπορεί να χορηγηθεί για δάση που αποτελούν ιδιοκτησία ιδιωτών ή των ενώσεών τους ή δήμων ή των ενώσεών τους [20]. Από τη στήριξη εξαιρούνται δάση και άλλες δασικές εκτάσεις που αποτελούν ιδιοκτησία κεντρικών ή περιφερειακών κυβερνήσεων, δημόσιων επιχειρήσεων, που αποτελούν ιδιοκτησία του Στέμματος, που ανήκουν σε νομικά πρόσωπα το μετοχικό κεφάλαιο των οποίων κατέχουν τουλάχιστον κατά 50 % οι εν λόγω φορείς [21]. Αναμένεται ότι περίπου 88000 ιδιοκτήτες δασών, είτε πρόκειται για ιδιώτες είτε για δήμους, θα επωφεληθούν [22] από το μέτρο. Έως την 31η Δεκεμβρίου 2011, είχαν εγκριθεί συνολικά 20662 επενδυτικά έργα από 15 κράτη μέλη.

12. Σύμφωνα με τη νομική βάση, οι πράξεις που έλαβαν στήριξη για τη βελτίωση της "οικονομικής αξίας των δασών" αφορούν επενδύσεις σε επίπεδο "δασοκομικών εκμεταλλεύσεων" και μπορούν να περιλαμβάνουν επενδύσεις για "εξοπλισμό συγκομιδής", ενώ οι δραστηριότητες που αφορούν την αναγέννηση μετά την τελική υλοτόμηση εξαιρούνται από τη στήριξη [23]. Οι επενδύσεις πρέπει να βασίζονται σε "σχέδια δασικής διαχείρισης" για δασοκομικές εκμεταλλεύσεις "που υπερβαίνουν ορισμένο μέγεθος", το οποίο καθορίζουν τα κράτη μέλη στα προγράμματά τους. Η χρηματοδοτική στήριξη περιορίζεται στο 50 % του ποσού των επιλέξιμων επενδύσεων, το οποίο αυξάνεται σε 60 % για τις μειονεκτικές περιοχές [24].

ΕΜΒΕΛΕΙΑ ΚΑΙ ΤΡΟΠΟΣ ΠΡΟΣΕΓΓΙΣΗΣ ΤΟΥ ΕΛΕΓΧΟΥ

13. Ο έλεγχος επικεντρώθηκε στον σχεδιασμό και την εφαρμογή της στήριξης για την αγροτική ανάπτυξη στο πλαίσιο του μέτρου 122 "Βελτίωση της οικονομικής αξίας των δασών". Κύριος στόχος του ελέγχου ήταν να αξιολογηθεί κατά πόσον η διαχείριση της στήριξης της αγροτικής ανάπτυξης με σκοπό τη βελτίωση της οικονομικής αξίας των δασών διενεργείται με αποδοτικό και αποτελεσματικό τρόπο.

14. Πιο συγκεκριμένα, ο έλεγχος επικεντρώθηκε στα ακόλουθα ζητήματα:

α) Είναι επαρκής ο σχεδιασμός του μέτρου;

β) Είναι κατάλληλη η διαδικασία εφαρμογής;

γ) Είναι ικανοποιητική η αξιολόγηση της αποτελεσματικότητας του μέτρου;

15. Ο έλεγχος κάλυψε τόσο την Επιτροπή όσο και επιλεγμένα κράτη μέλη. Στο επίπεδο της Επιτροπής, οι ελεγκτικές εργασίες αφορούσαν τον σχεδιασμό του μέτρου και τις δραστηριότητες διαχείρισής του, συμπεριλαμβανομένης της έγκρισης των ΠΑΑ που υπέβαλαν τα κράτη μέλη και της παρακολούθησης της χρηματοδοτικής στήριξης στο πλαίσιο του μέτρου. Στο επίπεδο των κρατών μελών, στο πλαίσιο του ελέγχου του Συνεδρίου πραγματοποιήθηκαν επισκέψεις στην Ισπανία (Γαλικία), την Ιταλία (Τοσκάνη), την Ουγγαρία, την Αυστρία και τη Σλοβενία. Σε αυτά τα κράτη μέλη αντιστοιχεί άνω του 50 % των συνολικών δαπανών που δηλώθηκαν για το μέτρο 122 κατά την τρέχουσα περίοδο προγραμματισμού 2007–2013.

16. Στις ελεγκτικές εργασίες συμπεριλαμβάνονταν συνεντεύξεις με τις αρμόδιες διαχειριστικές αρχές, καθώς και επιθεώρηση των ΠΑΑ και των σχετικών εθνικών ή περιφερειακών νομοθετικών διατάξεων και διαδικασιών, ιδίως εκείνων που ακολουθούνται για την επιλογή των επενδυτικών έργων. Πραγματοποιήθηκαν επιτόπιες επισκέψεις σε 50 από τα έργα που έλαβαν στήριξη, προκειμένου να εξακριβωθούν οι επιδράσεις των επενδύσεων (βλέπε παράρτημα ΙΙ για λεπτομέρειες).

17. Επιπλέον, το Συνέδριο απέστειλε ερωτηματολόγια σε δύο κράτη μέλη που επέλεξαν να μην εφαρμόσουν το μέτρο παρά το γεγονός ότι ο τομέας της δασοκομίας είναι ιδιαίτερα σημαντικός σε αυτά (Φινλανδία και Σουηδία), καθώς και σε τρία κράτη μέλη που είχαν δηλώσει μηδενικές ή ελάχιστες δαπάνες έως το τέλος του 2010, μολονότι οι αρχικές προβλέψεις τους για τις δαπάνες στο πλαίσιο του μέτρου ήταν υψηλές (Βουλγαρία, Ελλάδα και Ρουμανία).

ΠΑΡΑΤΗΡΗΣΕΙΣ

ΣΗΜΑΝΤΙΚΕΣ ΑΔΥΝΑΜΙΕΣ ΣΤΟΝ ΣΧΕΔΙΑΣΜΟ ΤΟΥ ΜΕΤΡΟΥ

ΑΔΥΝΑΜΙΕΣ ΣΤΗ ΣΥΝΟΛΙΚΗ ΑΙΤΙΟΛΟΓΗΣΗ ΤΟΥ ΜΕΤΡΟΥ

18. Στο πλαίσιο του ελέγχου εξετάσθηκε κατά πόσον η αιτιολόγηση στην οποία στηρίχθηκε ο σχεδιασμός του μέτρου και η πρότασή του υπήρξε επαρκής.

19. Στο προοίμιο του κανονισμού [25], αναφέρεται ότι τα ιδιωτικά δάση διαδραματίζουν σημαντικό ρόλο στην οικονομική δραστηριότητα των αγροτικών περιοχών και, επομένως, η ενίσχυση της ΕΕ είναι σημαντική για τη βελτίωση και διεύρυνση της οικονομικής αξίας τους, για την αύξηση της διαφοροποίησης της παραγωγής και για τη διεύρυνση των ευκαιριών διάθεσης στην αγορά, σε τομείς όπως η ανανεώσιμη ενέργεια, διατηρώντας παράλληλα τη βιώσιμη διαχείριση και τον πολυλειτουργικό ρόλο των δασών. Στο προοίμιο του κανονισμού δεν πραγματοποιείται ρητή αναφορά στα δάση που ανήκουν σε δήμους.

20. Στο πλαίσιο του ελέγχου δεν βρέθηκε να έχει διενεργηθεί οποιαδήποτε ειδική ανάλυση SWOT [26] της Επιτροπής σχετικά με την κατάσταση του τομέα της δασοκομίας σε επίπεδο ΕΕ, βάσει της οποίας να αιτιολογείται η πρόταση ειδικής χρηματοδοτικής στήριξης για τη βελτίωση της οικονομικής αξίας δασών που ανήκουν σε ιδιώτες και δήμους ή στην οποία να προσδιορίζεται το δημόσιο συμφέρον στο οποίο ανταποκρίνεται η εν λόγω στήριξη.

21. Για την αιτιολόγηση του μέτρου 122, οι υπηρεσίες της Επιτροπής παρέπεμψαν στη συνέχεια στις γνώμες και τις εκθέσεις της Μόνιμης Δασικής Επιτροπής [27], βάσει των οποίων θεώρησαν ότι αιτιολογείται η πρόταση για το μέτρο 122. Ωστόσο, η Επιτροπή δεν είχε στη διάθεσή της καμία από τις γνώμες αυτές πριν από την υποβολή της πρότασής της [28] στο Συμβούλιο για στήριξη της αγροτικής ανάπτυξης από το ΕΓΤΑΑ, γεγονός το οποίο υποδεικνύει έλλειψη της δέουσας προετοιμασίας.

22. Οι δήμοι ενδέχεται σε ορισμένες περιπτώσεις να είναι υπεύθυνοι για τη διαχείριση δασών που ανήκουν σε άλλες τοπικές αρχές. Για παράδειγμα, στην περιφέρεια της Τοσκάνης, η διαχείριση των περιφερειακών δασών έχει εκχωρηθεί στους δήμους. Μολονότι στην πράξη δεν υπήρχε διαφορά για έναν δήμο μεταξύ της διαχείρισης των δασών του και της διαχείρισης των εκχωρημένων σε αυτόν περιφερειακών δασών, το μέτρο 122 δεν μπορούσε να εφαρμοστεί σε περιφερειακά δάση, γεγονός που υποδεικνύει την ύπαρξη ασυνέπειας στο μέτρο.

ΑΝΕΠΑΡΚΗΣ ΚΑΘΟΡΙΣΜΟΣ ΒΑΣΙΚΩΝ ΧΑΡΑΚΤΗΡΙΣΤΙΚΩΝ

ΟΙΚΟΝΟΜΙΚΗ ΑΞΙΑ ΤΩΝ ΔΑΣΩΝ

23. Στους κανονισμούς δεν περιλαμβάνεται ορισμός της έννοιας "οικονομική αξία των δασών", στη βελτίωση της οποίας αποσκοπεί το μέτρο 122, παρά το γεγονός ότι είναι απαραίτητος ο σαφής ορισμός της προκειμένου να αξιολογηθεί κατά πόσον τα χρηματοδοτηθέντα έργα όντως αύξησαν ή όχι την οικονομική αξία των δασών που έλαβαν στήριξη στο πλαίσιο του εν λόγω καθεστώτος [29] (βλέπε σημείο 49). Σύμφωνα με την Eurostat [30], η οικονομική αξία ενός δάσους συνίσταται κυρίως στην αξία της γης και στην αξία του δάσους το οποίο αναπτύσσεται σε αυτήν. Ωστόσο, καθώς και για τις δύο αυτές αξίες το πλέον αντικειμενικό εργαλείο μέτρησης είναι η αγοραία τιμή, η αγοραία αξία ενός δασοτεμαχίου ενδέχεται να ποικίλλει σε μεγάλο βαθμό ανάλογα με παράγοντες όπως η δυνατότητα καλλιέργειας του εδάφους, η σύνθεση των ειδών των δένδρων, η ηλικία των συστάδων, η τοποθεσία, η πρόσβαση και άλλοι παράγοντες. Επιπλέον, οι αξίες αυτές δεν είναι άμεσα διαθέσιμες.

ΜΕΓΕΘΟΣ ΔΑΣΟΚΟΜΙΚΗΣ ΕΚΜΕΤΑΛΛΕΥΣΗΣ ΣΕ ΣΧΕΣΗ ΜΕ ΤΗ ΛΗΦΘΕΙΣΑ ΣΤΗΡΙΞΗ

24. Σύμφωνα με τη νομική βάση, οι πράξεις για τη βελτίωση της οικονομικής αξίας των δασών αφορούν επενδύσεις σε επίπεδο δασοκομικής εκμετάλλευσης, αλλά η έννοια "δασοκομική εκμετάλλευση" δεν ορίζεται περαιτέρω. Σύμφωνα με τον ορισμό της Οικονομικής Επιτροπής των Ηνωμένων Εθνών για την Ευρώπη (ΟΗΕ/ΗΕ), ως "εκμετάλλευση" νοούνται ένα ή περισσότερα δασοτεμάχια τα οποία αποτελούν ενιαία μονάδα από άποψη διαχείρισης ή χρήσης [31]. Με βάση τα ανωτέρω, το Συνέδριο θεωρεί ότι η στήριξη θα πρέπει να προσαρμόζεται στις ιδιαίτερες ανάγκες ενός δικαιούχου, λαμβάνοντας υπόψη το μέγεθος της δασοκομικής του εκμετάλλευσης. Μέσω του ελέγχου διαπιστώθηκαν αρκετές περιπτώσεις (Ουγγαρία και Σλοβενία) στις οποίες η στήριξη που διατέθηκε για την αγορά νέων μηχανημάτων και εξοπλισμού υπερέβαινε κάθε πιθανή χρήση για την οποία θα μπορούσε ένας δικαιούχος να την αξιοποιήσει στη δασοκομική του εκμετάλλευση (π.χ. βλέπε σημείο 33) [32].

ΜΕΓΕΘΟΣ ΔΙΚΑΙΟΥΧΟΥ

25. Σύμφωνα με τη νομική βάση, η παροχή στήριξης στον τομέα της δασοκομίας δεν θα πρέπει να έχει οποιαδήποτε αρνητική επίπτωση στον ανταγωνισμό [33]. Όσον αφορά άλλα δασοκομικά μέτρα (όπως η συνιστώσα του μέτρου 123 για τη δασοκομία [34]), η στήριξη περιορίζεται στις πολύ μικρές επιχειρήσεις [35]. Εφόσον παρόμοια προϋπόθεση δεν προβλέπεται για το μέτρο 122, η έλλειψη οποιουδήποτε αποτρεπτικού περιορισμού όσον αφορά το μέγεθος, τη βασική οικονομική δραστηριότητα ή το νομικό καθεστώς του δικαιούχου ενδέχεται να ενισχύσει τη θέση των μεγάλων επιχειρήσεων στην αγορά [36].

ΣΧΕΔΙΑ ΔΑΣΙΚΗΣ ΔΙΑΧΕΙΡΙΣΗΣ

26. Σύμφωνα με τη νομική βάση, οι επενδύσεις πρέπει να βασίζονται σε σχέδια δασικής διαχείρισης για δασοκομικές εκμεταλλεύσεις που υπερβαίνουν ένα ορισμένο μέγεθος το οποίο καθορίζουν τα κράτη μέλη στα προγράμματά τους [37]. Από τον έλεγχο διαπιστώθηκε ότι τα κράτη μέλη ορίζουν πολύ διαφορετικά όρια για το μέγεθος των δασοκομικών εκμεταλλεύσεων, πάνω από τα οποία απαιτείται σχέδιο δασικής διαχείρισης, με αποτέλεσμα σε μία περίπτωση (Αυστρία), το 99 % ουσιαστικά των ιδιωτών ιδιοκτητών δασών να απαλλάσσονται από την υποχρέωση αυτή [38].

ΣΥΓΚΟΜΙΔΗ ΚΑΙ ΑΝΑΓΕΝΝΗΣΗ ΜΕΤΑ ΤΗΝ ΤΕΛΙΚΗ ΥΛΟΤΟΜΗΣΗ

27. Σύμφωνα με τις νομικές διατάξεις [39], οι πράξεις που λαμβάνουν στήριξη για τη βελτίωση της οικονομικής αξίας των δασών αφορούν επενδύσεις σε επίπεδο δασοκομικών εκμεταλλεύσεων και μπορούν να περιλαμβάνουν επενδύσεις για "εξοπλισμό συγκομιδής", ενώ οι δραστηριότητες που σχετίζονται με την αναγέννηση μετά την τελική υλοτόμηση εξαιρούνται από τη στήριξη. Το Συνέδριο θεωρεί ότι δεν είναι συνεπές, αφενός, να παρέχεται στήριξη για τις επενδύσεις σε εξοπλισμό συγκομιδής και, αφετέρου, να εξαιρείται η στήριξη για την αναγέννηση μετά την τελική υλοτόμηση.

ΌΣΟΝ ΑΦΟΡΑ ΤΑ ΕΛΕΓΧΘΕΝΤΑ ΠΡΟΓΡΑΜΜΑΤΑ, Η ΑΡΧΙΚΗ ΑΝΑΛΥΣΗ ΠΡΙΝ ΑΠΟ ΤΗΝ ΕΓΚΡΙΣΗ ΗΤΑΝ ΑΝΕΠΑΡΚΗΣ

28. Το ΕΓΤΑΑ υλοποιείται στα κράτη μέλη μέσω των ΠΑΑ, τα οποία πρέπει να περιλαμβάνουν εκ των προτέρων αξιολόγηση και ανάλυση της κατάστασης όσον αφορά τα πλεονεκτήματα, τις αδυναμίες και τις προσδιορισμένες ανάγκες, καθώς και την επιλεγείσα στρατηγική για την κάλυψη των εν λόγω αναγκών και τη βελτιστοποίηση της κατανομής των πόρων.

29. Στα ΠΑΑ των πέντε κρατών μελών [40] ή περιφερειών στις οποίες πραγματοποιήθηκαν επισκέψεις, ο προσδιορισμός των αναγκών, στον βαθμό που πραγματοποιήθηκε, αφορούσε το σύνολο του δασοκομικού τομέα, γεγονός που δυσχέρανε τον εντοπισμό σχέσεων μεταξύ συγκεκριμένων αναγκών και μέτρων.

30. Στο πλαίσιο του ελέγχου διαπιστώθηκε ότι οι ανάγκες αυτές δεν είχαν εν γένει περιγραφεί επαρκώς στα ΠΑΑ (βλέπε πλαίσιο 1). Συγκεκριμένα, η ανάλυση και η αιτιολόγηση των προτεραιοτήτων των διαφόρων ειδών δασικών περιοχών και δικαιούχων ήταν ανεπαρκής. Επιπλέον, η απαιτούμενη περιγραφή των οικονομικών δυνατοτήτων γινόταν μόνο με γενικούς όρους ή απουσίαζε εντελώς.

ΠΛΑΙΣΙΟ 1

ΠΑΡΑΔΕΙΓΜΑΤΑ ΑΣΑΦΟΥΣ ΠΡΟΣΔΙΟΡΙΣΜΟΥ ΤΩΝ ΑΝΑΓΚΩΝ ΣΤΑ ΠΑΑ ΤΩΝ ΚΡΑΤΩΝ ΜΕΛΩΝ

Στη Σλοβενία, η χαμηλή επενδυτική ικανότητα προσδιορίστηκε ως αδυναμία του τομέα της δασοκομίας, ωστόσο δεν πραγματοποιήθηκε ξεχωριστή ανάλυση των αναγκών όσον αφορά το είδος των δικαιούχων, ανεξαρτήτως εάν οι επιχειρήσεις ήταν νομικά ή φυσικά πρόσωπα. Συνεπώς, το Συνέδριο διαπίστωσε ότι οι δασοκομικές επιχειρήσεις με υψηλή επενδυτική ικανότητα θα μπορούσαν να επωφεληθούν από σημαντικά ποσά δημόσιας στήριξης.

Στην περίπτωση της Αυστρίας, στο ΠΑΑ δεν προσδιορίζονταν οι αδυναμίες του δασοκομικού τομέα τις οποίες αποσκοπούσε να εξαλείψει το μέτρο. Παρά το γεγονός ότι στο ΠΑΑ περιλαμβάνεται ποσοτική εκτίμηση των περιοχών στις οποίες διοχετεύεται η στήριξη, δεν παρατίθενται οι λόγοι για τους οποίους απαιτείται δημόσια χρηματοδότηση.

31. Η Επιτροπή ενέκρινε τα προγράμματα αγροτικής ανάπτυξης, παρόλο που σε αυτά δεν προσδιορίζονταν συγκεκριμένες ανάγκες ιδιοκτητών δασικών εκτάσεων για χρηματοδοτική στήριξη με σκοπό τη βελτίωση της οικονομικής αξίας των δασών τους.

32. Στη Βουλγαρία, τη Ρουμανία και την Ελλάδα, μολονότι είχε προγραμματιστεί η διάθεση μεγάλων χρηματικών ποσών, η δήλωση δαπανών έως το τέλος του 2011 ήταν μηδενική (στην περίπτωση της Ελλάδας και της Ρουμανίας) ή περιλάμβανε πολύ χαμηλά ποσά (στην περίπτωση της Βουλγαρίας). Το Συνέδριο ενημερώθηκε από τα εν λόγω κράτη μέλη ότι οι διαχειριστικές αρχές τους αποφάσισαν να μεταφέρουν τα ποσά των χρηματοδοτικών πόρων που είχαν προγραμματιστεί για το μέτρο 122 σε άλλα μέτρα (στη Βουλγαρία και τη Ρουμανία ανακατανεμήθηκε το 80 % και το 33 % αντίστοιχα των ποσών που είχαν αρχικά προγραμματισθεί) ή να μεταθέσουν την υλοποίηση του μέτρου σε μεταγενέστερο στάδιο της περιόδου προγραμματισμού ή ακόμη και να διακόψουν το μέτρο (Ελλάδα).

ΣΗΜΑΝΤΙΚΕΣ ΑΔΥΝΑΜΙΕΣ ΣΤΗΝ ΕΦΑΡΜΟΓΗ ΣΕ ΣΧΕΣΗ ΜΕ ΤΟΥΣ ΤΕΘΕΝΤΕΣ ΣΤΟΧΟΥΣ

ΠΕΡΙΠΤΩΣΕΙΣ ΔΥΣΑΝΑΛΟΓΑ ΥΨΗΛΗΣ ΔΗΜΟΣΙΑΣ ΣΤΗΡΙΞΗΣ ΣΕ ΣΥΓΚΡΙΣΗ ΜΕ ΤΙΣ ΠΡΑΓΜΑΤΙΚΕΣ ΑΝΑΓΚΕΣ

33. Όσον αφορά τη σχέση μεταξύ του μεγέθους των δασικών περιοχών που δηλώθηκε από τους αιτούντες και του επιπέδου της χορηγηθείσας δημόσιας στήριξης, μέσω του ελέγχου διαπιστώθηκε ότι, ενώ σε ορισμένα κράτη μέλη (Ουγγαρία και Σλοβενία) τέθηκαν σχετικά υψηλά ανώτατα όρια για τη χορήγηση δημόσιας στήριξης [41], δεν ορίστηκε ωστόσο οποιαδήποτε αναλογικότητα μεταξύ του μεγέθους των δασικών περιοχών που δηλώθηκε από τους αιτούντες και του επιπέδου δημόσιας χρηματοδότησης που μπορούσε να χορηγηθεί. Σε ένα κράτος μέλος (Σλοβενία), σε δικαιούχο ο οποίος δήλωσε τρία εκτάρια δασικής περιοχής, εγκρίθηκε επένδυση ύψους 1,1 εκατομμυρίων ευρώ για εξοπλισμό συγκομιδής και βοηθητικά μηχανήματα και έλαβε από το ΕΓΤΑΑ 375000 ευρώ. Σε άλλο κράτος μέλος (Αυστρία), έως το 2009 χορηγούνταν χρηματοδότηση σε δικαιούχους οι οποίοι δεν ήταν ιδιοκτήτες δασών, για επενδύσεις στην επεξεργασία βιομάζας, χωρίς να απαιτείται από αυτούς να δηλώσουν συγκεκριμένη δασική περιοχή· για παράδειγμα, εγκρίθηκε η αίτηση δικαιούχου, ο οποίος δεν δήλωσε καθόλου δασική έκταση, για έργο 132000 ευρώ και έλαβε από το ΕΓΤΑΑ 17000 ευρώ.

34. Ωστόσο, στην Ουγγαρία, οι διαχειριστικές αρχές μετέβαλαν τα κριτήρια επιλεξιμότητας το 2010, προκειμένου να καταστήσουν τη στήριξη αναλογική με το μέγεθος των καταχωρισμένων δασικών περιοχών και περιόρισαν το ποσό της ενίσχυσης σε 115500 ευρώ κατ’ ανώτατο όριο.

ΕΠΕΝΔΥΣΕΙΣ ΠΟΥ ΔΕΝ ΘΕΩΡΟΥΝΤΑΙ ΣΥΜΒΑΤΕΣ ΜΕ ΤΙΣ ΔΙΑΤΑΞΕΙΣ ΤΟΥ ΜΕΤΡΟΥ

35. Παρά το γεγονός ότι η στήριξη στο πλαίσιο του μέτρου 122 μπορεί να παρέχεται μόνο για επενδύσεις, μέσω του ελέγχου διαπιστώθηκαν περιπτώσεις στις οποίες χορηγήθηκε στήριξη για μη διαρκή αγαθά, όπως αναλώσιμα μικρής διάρκειας (Τοσκάνη) [42] και λειτουργικές δαπάνες παραγωγής (Αυστρία) [43]. Το Συνέδριο θεωρεί ότι, εν γένει, η απόκτηση τέτοιου είδους μη διαρκών αγαθών δεν αποτελεί επένδυση. Ομοίως, οι λειτουργικές δαπάνες δεν είναι δυνατόν να θεωρούνται επενδύσεις.

36. Σε ορισμένα κράτη μέλη (Ουγγαρία και Σλοβενία, βλέπε παράρτημα ΙΙ) δεν υπήρχε η απαίτηση οι δικαιούχοι να έχουν στην ιδιοκτησία τους ή να μισθώνουν τις δασικές εκτάσεις στις οποίες μπορούσαν να χρησιμοποιηθούν τα μηχανήματα για τα οποία έλαβαν χρηματοδότηση. Οι επενδύσεις που πραγματοποιήθηκαν από εργολάβους/παρόχους υπηρεσιών δεν είναι δυνατόν να θεωρείται ότι πραγματοποιήθηκαν αποκλειστικά για τους σκοπούς μιας συγκεκριμένης δασοκομικής εκμετάλλευσης και, ως τέτοιες, δεν είναι δυνατόν να θεωρούνται επιλέξιμες βάσει του ισχύοντος κανονισμού (βλέπε σημείο 24).

ΟΡΙΣΜΕΝΕΣ ΔΡΑΣΕΙΣ ΠΟΥ ΧΡΗΜΑΤΟΔΟΤΗΘΗΚΑΝ ΣΤΟ ΠΛΑΙΣΙΟ ΤΟΥ ΜΕΤΡΟΥ 122 ΘΑ ΕΙΧΑΝ ΧΡΗΜΑΤΟΔΟΤΗΘΕΙ ΜΕ ΚΑΛΥΤΕΡΟ ΤΡΟΠΟ ΣΤΟ ΠΛΑΙΣΙΟ ΑΛΛΩΝ ΜΕΤΡΩΝ ΤΟΥ ΕΓΤΑΑ

37. Η στήριξη του ΕΓΤΑΑ αξιοποιείται μέσω διαφόρων μέτρων, για τα οποία πρέπει να διασφαλίζεται η μεταξύ τους συνέπεια [44]. Δεδομένης της διαφοράς του ανώτατου ποσοστού ενίσχυσης που μπορεί να χορηγηθεί ανάλογα με το κάθε μέτρο, η χρηματοδότηση μιας πράξης στο πλαίσιο ενός συγκεκριμένου μέτρου και όχι ενός άλλου δεν είναι ουδέτερη από άποψη προϋπολογισμού [45]. Θα πρέπει να σημειωθεί ότι από τον έλεγχο δεν εντοπίστηκε καμία περίπτωση διπλής χρηματοδότησης της ίδιας πράξης.

38. Ωστόσο, διαπιστώθηκαν περιπτώσεις επενδύσεων που έλαβαν στήριξη στο πλαίσιο του μέτρου 122, οι οποίες συνάδουν περισσότερο με τον σκοπό του μέτρου 121 "εκσυγχρονισμός των γεωργικών εκμεταλλεύσεων", το οποίο παρέχει στήριξη σε γεωργικές εκμεταλλεύσεις για τη γενικότερη βελτίωση των επιδόσεών τους. Για παράδειγμα, στην Ουγγαρία η αγορά γεωργικών μηχανημάτων χρηματοδοτήθηκε στο πλαίσιο του μέτρου 122. Στην Τοσκάνη, στο πλαίσιο του ίδιου μέτρου χρηματοδοτήθηκε η αγορά μηχανημάτων ξήρανσης καλλιεργούμενων κάστανων, η ανακαίνιση κτισμάτων γεωργικών εκμεταλλεύσεων που δεν βρίσκονταν σε δασώδεις εκτάσεις και χρησιμοποιούνταν κατά τη συγκομιδή για τη διαλογή και την προσωρινή αποθήκευση των κάστανων, καθώς και η ανακαίνιση εγκαταστάσεων σε γεωργικές εκμεταλλεύσεις για την αποθήκευση εργαλείων και μηχανημάτων.

39. Στην Ιταλία, την Ουγγαρία και τη Σλοβενία, δασοκομικές επιχειρήσεις έλαβαν στήριξη για την αγορά μηχανημάτων που αφορούν την εκτέλεση εργασιών στις οποίες χρησιμοποιείται το ξύλο ως πρώτη ύλη πριν από το βιομηχανικό πριόνισμά του στο εργοστάσιο (υλοτόμηση, αποφλοίωση, τεμαχισμός, μεταφορά) ή για εργασίες μεταποίησης (θρυμματισμός, σχίσιμο, παραγωγή σανίδων και παλετών). Στην Αυστρία, διατέθηκε στήριξη για την κατασκευή αποθηκών και εγκαταστάσεων ξήρανσης και για την αγορά εμπορευματοκιβωτίων μεταφοράς. Το Συνέδριο θεωρεί ότι οι επενδύσεις αυτές συνάδουν λιγότερο με τους στόχους του μέτρου 122 και περισσότερο με τους στόχους του μέτρου "προσθήκη αξίας στα δασοκομικά προϊόντα" (μέτρο 123), καθώς οι επενδύσεις αφορούν την ξυλεία που λαμβάνεται από το δάσος και όχι το ίδιο το δάσος που αποτελείται από ζωντανά δένδρα.

ΔΕΝ ΑΥΞΑΝΟΥΝ ΟΛΕΣ ΟΙ ΕΠΕΝΔΥΣΕΙΣ ΑΥΤΕΣ ΚΑΘΑΥΤΕΣ ΤΗΝ ΟΙΚΟΝΟΜΙΚΗ ΑΞΙΑ ΤΩΝ ΔΑΣΩΝ

40. Από τον έλεγχο προέκυψε ότι οι περισσότερες επενδύσεις που έλαβαν στήριξη από το μέτρο μπορούν να ταξινομηθούν σε δύο κατηγορίες: δασικές εργασίες και μηχανήματα. Στην πρώτη περίπτωση (αραίωση, κλάδευση, κ.λπ.), το Συνέδριο θεωρεί ότι, εν γένει, τέτοιου είδους εργασίες βελτιώνουν την αγοραία αξία των δασοσυστάδων: η παραγωγή ποιοτικής ξυλείας συνδέεται αυστηρά με την πυκνότητα των δένδρων, η οποία βελτιώνεται με την αραίωση, ενώ η κλάδευση αποσκοπεί στη μείωση του αριθμού των ρόζων στις ξύλινες σανίδες, γεγονός που αυξάνει την αγοραία τιμή τους (βλέπε πλαίσιο 2).

ΠΛΑΙΣΙΟ 2

ΠΑΡΑΔΕΙΓΜΑ ΤΩΝ ΑΠΟΤΕΛΕΣΜΑΤΩΝ ΤΩΝ ΔΑΣΟΚΟΜΙΚΩΝ ΕΡΓΑΣΙΩΝ ΠΟΥ ΧΡΗΜΑΤΟΔΟΤΗΘΗΚΑΝ ΣΤΟ ΠΛΑΙΣΙΟ ΤΟΥ ΜΕΤΡΟΥ 122 (ΑΡΙΣΤΕΡΑ) ΣΕ ΣΥΓΚΡΙΣΗ ΜΕ ΔΑΣΙΚΕΣ ΠΕΡΙΟΧΕΣ ΣΤΙΣ ΟΠΟΙΕΣ ΔΕΝ ΠΡΑΓΜΑΤΟΠΟΙΗΘΗΚΕ ΚΑΜΙΑ ΔΑΣΟΚΟΜΙΚΗ ΕΡΓΑΣΙΑ (ΔΕΞΙΑ)

+++++ TIFF +++++

+++++ TIFF +++++

41. Όσον αφορά τις επενδύσεις σε μηχανήματα, το Συνέδριο θεωρεί ότι από μόνη της η αγορά μηχανήματος, το οποίο μπορεί να χρησιμοποιηθεί όχι μόνο σε δασική περιοχή αλλά και σε άλλες περιοχές, π.χ. γεωργικές, δεν συνεπάγεται καθαυτό αύξηση της αξίας της συγκεκριμένης δασικής περιοχής που ανήκει στον ιδιοκτήτη του μηχανήματος. Το Συνέδριο, κατά τις επισκέψεις ελέγχου του, διαπίστωσε ότι πολλοί ιδιοκτήτες δασών ασκούν γεωργικές δραστηριότητες και ότι σε πολλές περιπτώσεις στο πλαίσιο του μέτρου 122 χρηματοδοτήθηκε η αγορά μηχανημάτων τα οποία μπορούν να χρησιμοποιηθούν και για γεωργικούς σκοπούς, όπως φορτηγά, γεωργικοί ελκυστήρες, άροτρα, σβάρνες, διανομείς λιπασμάτων, εκσκαφείς, κ.λπ. (βλέπε πλαίσιο 3).

ΠΛΑΙΣΙΟ 3

ΠΑΡΑΔΕΙΓΜΑΤΑ ΓΕΩΡΓΙΚΩΝ ΜΗΧΑΝΗΜΑΤΩΝ ΠΟΥ ΧΡΗΜΑΤΟΔΟΤΗΘΗΚΑΝ ΣΤΟ ΠΛΑΙΣΙΟ ΤΟΥ ΜΕΤΡΟΥ 122

+++++ TIFF +++++

+++++ TIFF +++++

+++++ TIFF +++++

+++++ TIFF +++++

Η ΑΞΙΟΛΟΓΗΣΗ ΤΗΣ ΑΠΟΤΕΛΕΣΜΑΤΙΚΟΤΗΤΑΣ ΤΗΣ ΣΤΗΡΙΞΗΣ ΔΕΝ ΗΤΑΝ ΙΚΑΝΟΠΟΙΗΤΙΚΗ

ΔΕΙΚΤΕΣ ΠΟΥ ΔΕΝ ΜΕΤΡΟΥΝ ΙΚΑΝΟΠΟΙΗΤΙΚΑ ΤΗΝ ΕΠΙΤΕΥΞΗ ΤΩΝ ΕΠΙΧΕΙΡΗΣΙΑΚΩΝ ΣΤΟΧΩΝ

42. Σύμφωνα με τη νομοθεσία [46], καταρτίζεται "κοινό πλαίσιο παρακολούθησης και αξιολόγησης" (ΚΠΠΑ) σε συνεργασία μεταξύ της Επιτροπής και των κρατών μελών. Ο κανονισμός ορίζει ότι η πρόοδος, η αποδοτικότητα και η αποτελεσματικότητα των προγραμμάτων αγροτικής ανάπτυξης σε σχέση με τους στόχους τους μετρώνται μέσω δεικτών που αφορούν την κατάσταση εκκίνησης, καθώς και τη δημοσιονομική εκτέλεση, τις αποδόσεις, τα αποτελέσματα και τις επιπτώσεις των προγραμμάτων [47].

43. Όσον αφορά το μέτρο 122, η Επιτροπή εξέδωσε κατευθυντήριες οδηγίες όπου ορίζει ως δείκτες εκροών τον "αριθμό των δασοκομικών εκμεταλλεύσεων που έλαβαν επενδυτική στήριξη" και τον "συνολικό όγκο επενδύσεων" και ως δείκτες αποτελεσμάτων τον "αριθμό εκμεταλλεύσεων που εισήγαγαν νέα προϊόντα ή/και νέες τεχνικές" και την "αύξηση της ακαθάριστης προστιθέμενης αξίας (ΑΠΑ) στις εκμεταλλεύσεις που έλαβαν στήριξη".

44. Το Συνέδριο επισημαίνει ότι οι εν λόγω δείκτες εκροών δεν μετρούν την επίτευξη των επιχειρησιακών στόχων, το οποίο αποτελεί αναπόφευκτη συνέπεια του γεγονότος ότι οι στόχοι δεν είχαν καθοριστεί σαφώς για το μέτρο αυτό.

ΟΙ ΕΡΩΤΗΣΕΙΣ ΓΙΑ ΤΗΝ ΑΞΙΟΛΟΓΗΣΗ ΤΗΣ ΒΕΛΤΙΩΣΗΣ ΤΗΣ ΟΙΚΟΝΟΜΙΚΗΣ ΑΞΙΑΣ ΤΩΝ ΔΑΣΩΝ ΘΑ ΜΠΟΡΟΥΣΑΝ ΝΑ ΕΙΝΑΙ ΚΑΛΥΤΕΡΑ ΣΤΟΧΕΥΜΕΝΕΣ

45. Το ΚΠΠΑ προβλέπει επίσης τη διενέργεια ενδιάμεσης αξιολόγησης το 2010 από ανεξάρτητους αξιολογητές. Για το μέτρο 122 οι ερωτήσεις αξιολόγησης σχετίζονται με τη διαφοροποίηση της παραγωγής [48], την ενίσχυση της πρόσβασης στην αγορά και του μεριδίου της αγοράς, τη βιώσιμη διαχείριση των δασών και την ανταγωνιστικότητα των δασοκομικών εκμεταλλεύσεων.

46. Το Συνέδριο θεωρεί ότι καμία από τις ερωτήσεις αυτές δεν συμβάλλει στην ολοκληρωμένη αξιολόγηση του κατά πόσον το μέτρο επέφερε βελτίωση της οικονομικής αξίας του δάσους. Οι ερωτήσεις που αφορούν το μερίδιο αγοράς και την ανταγωνιστικότητα των δασοκομικών εκμεταλλεύσεων δεν σχετίζονται με την αξιολόγηση των επιδόσεων του μέτρου στις εκμεταλλεύσεις των δικαιούχων που δεν ασκούν εμπορική δραστηριότητα. Επιπλέον, οι εκθέσεις αξιολόγησης εν γένει παραπέμπουν σε απαντήσεις δικαιούχων που είχαν δοθεί σε ερωτηματολόγια αξιολόγησης ή αναπαράγουν συγκεντρωτικά στατιστικά στοιχεία για τον τομέα της δασοκομίας, χωρίς να παρέχουν καμία σαφή πληροφορία σχετικά με τα αποτελέσματα του μέτρου 122 όσον αφορά την οικονομική αξία των δασών.

ΜΗ ΠΡΟΣΔΙΟΡΙΣΜΟΣ ΤΗΣ ΑΞΙΑΣ ΤΩΝ ΔΑΣΙΚΩΝ ΠΕΡΙΟΧΩΝ ΠΡΙΝ ΚΑΙ ΕΠΕΙΤΑ ΑΠΟ ΤΙΣ ΕΠΕΝΔΥΣΕΙΣ

47. Στο πλαίσιο του ελέγχου διαπιστώθηκε ότι σε κανένα από τα κράτη μέλη ή στις περιφέρειες στις οποίες πραγματοποιήθηκαν επισκέψεις κατά τη διάρκεια του ελέγχου δεν είχαν καθιερωθεί επαρκείς διαδικασίες με τις οποίες να προσδιορίζεται ο αντίκτυπος των συγχρηματοδοτούμενων από το ΕΓΤΑΑ δράσεων στην οικονομική αξία των σχετικών δασικών περιοχών (δασική γη και δασοσυστάδες), ούτε ζητήθηκε από τους δικαιούχους να παράσχουν σχετικά στοιχεία. Η αξία των δασικών περιοχών πριν από την επένδυση δεν προσδιορίστηκε ούτε έγινε αντιπαραβολή με την κατάσταση που δημιουργήθηκε μετά την υλοποίηση των επενδύσεων που χρηματοδοτήθηκαν στο πλαίσιο του μέτρου. Ελλείψει τέτοιου είδους αποτιμήσεων, οι οποίες δεν είναι άμεσα διαθέσιμες, είναι δύσκολο να εξακριβωθεί κατά πόσον όντως επιτεύχθηκαν οι στόχοι του μέτρου.

Η ΑΠΟΤΕΛΕΣΜΑΤΙΚΟΤΗΤΑ ΠΟΛΛΩΝ ΕΛΕΓΧΘΕΝΤΩΝ ΕΡΓΩΝ ΕΙΝΑΙ ΠΕΡΙΟΡΙΣΜΕΝΗ

48. Το Συνέδριο αξιολόγησε κατά πόσον 50 έργα, τα οποία ελέγχθηκαν κατά τη διάρκεια των επισκέψεων ελέγχου, πέτυχαν τους στόχους που είχαν τεθεί από το μέτρο (βελτίωση της οικονομικής αξίας των δασών).

49. Το Συνέδριο διαπίστωσε ότι λίγα μόνο από τα ελεγχθέντα έργα επέφεραν βελτίωση της οικονομικής αξίας των δασών, βελτιώνοντας είτε την αξία της γης (διάνοιξη δασικών μονοπατιών και δρόμων) είτε την αξία των δασοσυστάδων (δασοκομικές εργασίες όπως κλάδευση ή αραίωση). Όσον αφορά τα υπόλοιπα έργα, το Συνέδριο δεν βρήκε επαρκή αποδεικτικά στοιχεία σχετικά με τη συνάφειά τους ή τη σημαντική συμβολή τους στη βελτίωση της αξίας των δασών, καθώς αφορούσαν:

α) τη γεωργία (κάστανα [49], χορτονομή, πρεμνοφυή δάση βραχυχρόνιας αμειψισποράς, γεωργικά μηχανήματα, κτίσματα σε γεωργικές εκμεταλλεύσεις),

β) τη μεταποίηση και την εμπορία ξυλείας (εξοπλισμός για τον θρυμματισμό καυσόξυλων και εν συνεχεία την ξήρανση ή το πριόνισμα, αποθήκες, εμπορευματοκιβώτια μεταφοράς), και

γ) λειτουργικές δαπάνες για την παραγωγή ξυλείας (συγκομιδή, θρυμματισμός και ξήρανση, αναλώσιμα όπως στολές, υποδήματα και γάντια).

ΠΕΡΙΟΔΟΣ ΠΡΟΓΡΑΜΜΑΤΙΣΜΟΥ 2014–2020

50. Η Επιτροπή παρουσίασε τον Οκτώβριο του 2011 πρόταση κανονισμού για τη στήριξη της αγροτικής ανάπτυξης για την περίοδο προγραμματισμού 2014–2020 [50]. Στο σχέδιο κανονισμού προτείνεται η στήριξη για επενδύσεις "που σχετίζονται με τη βελτίωση της οικονομικής αξίας των δασών" να "χορηγείται σε ιδιώτες ιδιοκτήτες δασών, σε δήμους και σε ενώσεις τους" [51]. Οι επενδύσεις θα πραγματοποιούνται σε επίπεδο δασοκομικής εκμετάλλευσης και μπορούν να περιλαμβάνουν επενδύσεις σε μηχανήματα και πρακτικές συγκομιδής που είναι φιλικά για το έδαφος και τους πόρους.

51. Στην πρόταση και πάλι δεν παρέχεται καμία ένδειξη του λόγου για τον οποίο η παροχή αφορά ιδιώτες ιδιοκτήτες εν γένει και όχι ειδικές κατηγορίες ιδιοκτητών ή ειδικές καταστάσεις ορισμένων ιδιωτών ιδιοκτητών.

52. Στη γνώμη του αριθ. 1/2012, το Συνέδριο επεσήμανε ότι μολονότι στο σχέδιο κανονισμού θα έπρεπε όλα τα είδη στήριξης για δασοκομικές επενδύσεις να καλύπτονται από ένα μέτρο και όλα τα σχετικά υπομέτρα να αναφέρονται σε ένα ενιαίο άρθρο [52], το καθένα εξακολουθεί να διέπεται από ειδικές απαιτήσεις και διατάξεις.

53. Το Συνέδριο θεωρεί ότι εάν η πρόταση της Επιτροπής εγκριθεί χωρίς τροποποιήσεις, τα προβλήματα που επισημαίνονται στην παρούσα έκθεση είναι πιθανόν να εξακολουθήσουν να υφίστανται και στην επόμενη περίοδο προγραμματισμού.

ΣΥΜΠΕΡΑΣΜΑΤΑ ΚΑΙ ΣΥΣΤΑΣΕΙΣ

54. Το ειδικό μέτρο 122 "βελτίωση της οικονομικής αξίας των δασών" εγκρίθηκε για πρώτη φορά κατά την περίοδο προγραμματισμού 2007–2013. Στο πλαίσιο του ελέγχου του Συνεδρίου διαπιστώθηκαν ελλείψεις στον σχεδιασμό, την εφαρμογή και την παρακολούθηση του μέτρου. Συνεπώς, το Συνέδριο συμπεραίνει ότι η Επιτροπή και τα κράτη μέλη δεν διαχειρίστηκαν τις ελεγχθείσες πτυχές της στήριξης για τη βελτίωση της οικονομικής αξίας των δασών με αποδοτικό και αποτελεσματικό τρόπο. Δεδομένου ότι προτείνεται η διατήρηση της στήριξης και για την επόμενη περίοδο προγραμματισμού 2014–2020, το Συνέδριο διατυπώνει τις ακόλουθες συστάσεις.

ΣΗΜΑΝΤΙΚΕΣ ΑΔΥΝΑΜΙΕΣ ΣΤΟΝ ΣΧΕΔΙΑΣΜΟ ΤΟΥ ΜΕΤΡΟΥ

55. Στο πλαίσιο του ελέγχου εντοπίστηκαν αδυναμίες στον σχεδιασμό του μέτρου, οι οποίες συνιστούν σημαντικό εμπόδιο στην επιτυχή εφαρμογή του, όπως εξηγείται κατωτέρω.

56. Η Επιτροπή δεν προέβη σε ειδική ανάλυση της κατάστασης του τομέα της δασοκομίας σε επίπεδο ΕΕ, βάσει της οποίας να αιτιολογείται η πρόταση ειδικής χρηματοδοτικής στήριξης για τη βελτίωση της οικονομικής αξίας των δασών που αποτελούν ιδιοκτησία ιδιωτών και δήμων ή στην οποία να προσδιορίζεται το δημόσιο συμφέρον για το οποίο θα πρέπει να παρασχεθεί η στήριξη αυτή (σημεία 18 έως 22).

57. Δεν προσδιορίσθηκαν βασικά χαρακτηριστικά του μέτρου στις νομικές διατάξεις, ήτοι η έννοια των όρων "οικονομική αξία των δασών" και "δασοκομική εκμετάλλευση". Επιπλέον, δεν προβλέφθηκαν ειδικές προϋποθέσεις σχετικά με το μέγεθος, τη βασική οικονομική δραστηριότητα ή το νομικό καθεστώς των δυνητικών δικαιούχων προκειμένου να αποφεύγονται κίνδυνοι ενδεχόμενης στρέβλωσης του ανταγωνισμού (σημεία 23 έως 25).

58. Τα κράτη μέλη έθεσαν πολύ διαφορετικά όρια όσον αφορά την έκταση των δασοκομικών εκμεταλλεύσεων, πάνω από τα οποία απαιτείτο σχέδιο δασικής διαχείρισης, όρια που κυμαίνονταν από μια ελάχιστη έκταση που ορίστηκε με σκοπό να αυξηθούν οι δασικές περιοχές για τις οποίες θα υποβάλλονταν σχέδια δασικής διαχείρισης έως ένα τόσο υψηλό όριο που σε ένα κράτος μέλος (Αυστρία), το 99 % των ιδιωτών ιδιοκτητών δασών απαλλάχθηκε ουσιαστικά από την υποχρέωση αυτή (σημείο 26).

59. Επιπλέον, οι ανάγκες δεν περιγράφηκαν επαρκώς στα ΠΑΑ που κατάρτισαν τα κράτη μέλη. Από τον έλεγχο διαπιστώθηκε ότι υπήρξαν αρκετές περιπτώσεις ανεπαρκούς αρχικής ανάλυσης των ειδικών αναγκών που σχετίζονταν με το μέτρο ή ότι το μέτρο δεν ανταποκρινόταν σε καμία ειδική ή επείγουσα ανάγκη στα κράτη μέλη (σημεία 28 έως 31). Αρκετά κράτη μέλη διέκοψαν την εφαρμογή του μέτρου ή ανακατένειμαν το μεγαλύτερο μέρος των κατανεμηθέντων ποσών σε άλλα μέτρα (σημείο 32).

ΣΥΣΤΑΣΗ 1

Η Επιτροπή οφείλει:

- να προσδιορίσει και να αξιολογήσει τις ανάγκες της ΕΕ για τη βελτίωση της οικονομικής αξίας των δασών·

- να καθορίσει σαφώς τα βασικά χαρακτηριστικά που θα διασφαλίσουν ότι η στήριξη της ΕΕ διοχετεύεται για την αντιμετώπιση των αναγκών αυτών, δημιουργώντας, ως εκ τούτου, προστιθέμενη αξία για την ΕΕ.

ΣΥΣΤΑΣΗ 2

Τα κράτη μέλη οφείλουν:

- να περιγράψουν επαρκώς στα ΠΑΑ τις συγκεκριμένες οικονομικές ανάγκες και δυνατότητες των διαφόρων ειδών δασικών περιοχών και δικαιούχων·

- να ενισχύσουν τη διαχείριση των δασών προβλέποντας την εκπόνηση σχεδίων δασικής διαχείρισης για το μεγαλύτερο μέρος των δασοκομικών εκμεταλλεύσεων και την προώθηση της πιστοποίησης των δασικών περιοχών.

ΣΗΜΑΝΤΙΚΕΣ ΑΔΥΝΑΜΙΕΣ ΣΤΗΝ ΕΦΑΡΜΟΓΗ ΣΕ ΣΧΕΣΗ ΜΕ ΤΟΥΣ ΤΕΘΕΝΤΕΣ ΣΤΟΧΟΥΣ

60. Στο πλαίσιο του ελέγχου διαπιστώθηκαν πολλές αδυναμίες κατά την εφαρμογή του μέτρου (σημεία 33 έως 41). Ως εκ τούτου, το Συνέδριο καταλήγει στο συμπέρασμα ότι, όσον αφορά ορισμένες πτυχές, η διαδικασία εφαρμογής δεν ήταν η ενδεδειγμένη.

61. Συγκεκριμένα, το Συνέδριο εντόπισε περιπτώσεις παροχής δυσανάλογα υψηλής δημόσιας στήριξης σε σχέση με τις πραγματικές ανάγκες (σημεία 33 και 34). Ανάλογα με τον τρόπο προσέγγισης κάθε κράτους μέλους, πολλά από τα έργα που χρηματοδοτήθηκαν στη συνέχεια δεν συμμορφώνονται με τις διατάξεις του μέτρου· για παράδειγμα, διαπιστώθηκαν περιπτώσεις χορήγησης στήριξης για μη διαρκή αγαθά και για λειτουργικές δαπάνες παραγωγής, καθώς και περιπτώσεις παροχής ενίσχυσης η οποία εκ των πραγμάτων στηρίζει την υλοτόμηση (σημεία 35 και 36). Επίσης, τα κράτη μέλη παρείχαν στήριξη στο πλαίσιο του μέτρου 122 για πράξεις οι οποίες δεν αντιστοιχούν στους στόχους του μέτρου και οι οποίες θα μπορούσαν να χρηματοδοτηθούν με καταλληλότερο τρόπο στο πλαίσιο άλλων μέτρων με διαφορετικά κριτήρια επιλεξιμότητας και ποσοστά χρηματοδοτικής ενίσχυσης, που είναι συνήθως χαμηλότερα (σημεία 37 έως 39).

62. Δεν αυξάνουν όλες οι επενδύσεις αυτές καθαυτές την οικονομική αξία των δασών. Η εγγενής σχέση μεταξύ της ενίσχυσης που χορηγήθηκε και μιας πιθανής βελτίωσης της οικονομικής αξίας ενός δάσους ποικίλλει ανάλογα με την τυπολογία της επένδυσης (σημεία 40 και 41).

ΣΥΣΤΑΣΗ 3

Τα κράτη μέλη οφείλουν:

- να ορίσουν επαρκείς απαιτήσεις προκειμένου να διασφαλίζουν ότι η στήριξη της δασοκομίας στο πλαίσιο της πολιτικής αγροτικής ανάπτυξης είναι συνεπής, σύμφωνη με τις διατάξεις για τις κρατικές ενισχύσεις και ότι μεγιστοποιεί την αποτελεσματικότητά της,

- να θέσουν σε εφαρμογή κατάλληλες διαδικασίες ώστε να διασφαλίζουν ότι η στήριξη είναι αποτελεσματική για την πραγματική αύξηση της οικονομικής αξίας των δασικών περιοχών στις οποίες υλοποιούνται οι επενδύσεις.

Η ΑΞΙΟΛΟΓΗΣΗ ΤΗΣ ΑΠΟΤΕΛΕΣΜΑΤΙΚΟΤΗΤΑΣ ΤΗΣ ΣΤΗΡΙΞΗΣ ΔΕΝ ΗΤΑΝ ΙΚΑΝΟΠΟΙΗΤΙΚΗ

63. Ως αποτέλεσμα του ελέγχου, το Συνέδριο θεωρεί ότι υφίστανται σημαντικές ελλείψεις οι οποίες παρεμποδίζουν την αξιολόγηση της αποτελεσματικότητας της στήριξης.

64. Το ΚΠΠΑ δεν είναι κατάλληλο για την αξιολόγηση του αντικτύπου της χρηματοδοτικής στήριξης που παρασχέθηκε στο πλαίσιο του μέτρου 122, καθώς οι δείκτες επιδόσεων και οι ερωτήσεις αξιολόγησης που περιλαμβάνονται στο ΚΠΠΑ δεν παρέχουν τη δυνατότητα να εξακριβωθεί κατά πόσον οι χρηματοδοτηθείσες επενδύσεις επέφεραν βελτίωση της οικονομικής αξίας των δασών στις περιοχές στις οποίες υλοποιήθηκαν (σημεία 42 έως 46).

65. Τα κράτη μέλη δεν προσδιόρισαν ούτε απαίτησαν από τους δικαιούχους να καθορίσουν την αξία των δασικών περιοχών πριν και μετά τις επενδύσεις. Η έλλειψη αξιολογήσεων σε επίπεδο κρατών μελών ή σε περιφερειακό επίπεδο σχετικά με την αποτελεσματική αύξηση της αξίας των δασών για τα οποία παρασχέθηκε στήριξη για δράσεις παρεμποδίζει την αξιολόγηση όσον αφορά την επίτευξη του βασικού στόχου του μέτρου και, ως εκ τούτου, και την αξιολόγηση της αποτελεσματικότητας της στήριξης (σημείο 47).

66. Το Συνέδριο διαπίστωσε ότι λίγα μόνο από τα ελεγχθέντα έργα επέφεραν βελτίωση της οικονομικής αξίας των δασών, βελτιώνοντας είτε την αξία της γης (διάνοιξη δασικών μονοπατιών και δρόμων) είτε την αξία των δασοσυστάδων (δασοκομικές εργασίες όπως κλάδευση ή αραίωση).

ΣΥΣΤΑΣΗ 4

Η Επιτροπή οφείλει να βελτιώσει την παρακολούθηση του μέτρου για να διασφαλίσει ότι εφαρμόζεται στα κράτη μέλη σύμφωνα με τους τεθέντες στόχους. Συγκεκριμένα, τα κράτη μέλη πρέπει να απαιτούν από τους δικαιούχους να παρέχουν λεπτομέρειες σχετικά με την αξία των δασικών περιοχών τους τόσο πριν όσο και μετά την υλοποίηση των επενδύσεων που λαμβάνουν στήριξη και οι διαχειριστικοί φορείς πρέπει να υποχρεούνται να επαληθεύουν τις αξίες αυτές.

Η παρούσα έκθεση εγκρίθηκε από το Τμήμα I, του οποίου προεδρεύει ο κύριος Ιωάννης ΣΑΡΜΑΣ, Μέλος του Ελεγκτικού Συνεδρίου, στο Λουξεμβούργο, κατά τη συνεδρίασή του της 12ης Ιουνίου 2013.

Για το Ελεγκτικό Συνέδριο

+++++ TIFF +++++

Vítor Manuel da Silva Caldeira

Πρόεδρος

[1] ΓΔ Γεωργίας και Αγροτικής Ανάπτυξης, Agriculture in the EU — Statistical and Economic information 2011 (Η γεωργία στην ΕΕ — Στατιστικά και οικονομικά στοιχεία 2011), Μάρτιος 2012.

[2] Οι ποσότητες ξυλείας που λαμβάνονται από τα δάση αποτελούν συνήθη τρόπο μέτρησης του μεγέθους της εξαγωγής ξύλου από τα δάση.

[3] Ως "βιομηχανική στρογγυλή ξυλεία" νοείται κάθε είδους ξυλεία που λαμβάνεται από τα δάση και δεν χρησιμοποιείται ως καύσιμο.

[4] Τα δάση αποτελούν πηγή προϊόντων που αντλούνται από το δάσος, όπως η ρητίνη, η τανίνη, η χορτονομή, τα φαρμακευτικά φυτά, οι σαρκώδεις καρποί, οι καρποί με κέλυφος, οι ρίζες, τα μανιτάρια, οι σπόροι και το μέλι.

[5] ΓΔ Γεωργίας και Αγροτικής Ανάπτυξης H4, Report on the implementation of forestry measures under the rural development Regulation 1698/2005 for the period 2007–2013 (Έκθεση σχετικά με την εφαρμογή δασοκομικών μέτρων δυνάμει του κανονισμού αριθ. 1698/2005 για την αγροτική ανάπτυξη όσον αφορά την περίοδο 2007–2013), Μάρτιος 2009. Σύμφωνα με άλλη πηγή, σε εννέα κράτη μέλη, στα οποία διεξήχθη έρευνα, το 61 % του συνόλου των ιδιόκτητων δασοκομικών εκμεταλλεύσεων καλύπτουν έκταση μικρότερη του ενός εκταρίου και το 86 % του συνόλου των εκμεταλλεύσεων ανήκει σε κατηγορίες μεγέθους έως πέντε εκταρίων (Prospects for market supply of wood and other forest products from areas with fragmented forest-ownership structures – Final study report — Προοπτικές για τον εφοδιασμό της αγοράς με ξυλεία και άλλα δασικά προϊόντα από περιοχές με κατακερματισμένες δομές δασικής ιδιοκτησίας – Τελική έκθεση μελέτης,ΠανεπιστήμιοBOKU, Βιέννη, 2010).

[6] Γραφείο διασύνδεσης της MCPFE στη Βαρσοβία, UNECE, FAO, State of Europe’s forests 2007. The MCPFE report on sustainable forest management in Europe (Η κατάσταση των δασών της Ευρώπης το 2007. Έκθεση της MCPFE σχετικά με τη βιώσιμη διαχείριση των δασών στην Ευρώπη), Βαρσοβία, 2007, σ. 81.

[7] Οικονομική Επιτροπή των Ηνωμένων Εθνών για την Ευρώπη (ΟΕΕ/ΗΕ), FAO, Geneva timber and forest study paper 20. Εuropean forest sector outlook study (Μελέτη για τις προοπτικές του δασικού τομέα στην Ευρώπη), Γενεύη, 2005, σ. 115.

[8] Γραφείο σύνδεσης της MCPFE στη Βαρσοβία, UNECE, FAO, State of Europe’s forests 2007. The MCPFE report on sustainable forest management in Europe (Η κατάσταση των δασών της Ευρώπης το 2007. Έκθεση της MCPFE σχετικά με τη βιώσιμη διαχείριση των δασών στην Ευρώπη), Βαρσοβία, 2007, σ. 81: "Το μεγαλύτερο μέρος των δημόσιων δασικών εκτάσεων ανήκει στο κράτος (85 %), ενώ το υπόλοιπο ανήκει κυρίως σε δήμους, κοινότητες και επαρχιακές κυβερνήσεις".

[9] Η Μάλτα δεν διαθέτει δασώδεις εκτάσεις.

[10] Κανονισμός (ΕΟΚ) αριθ. 4256/88 του Συμβουλίου, της 19ης Δεκεμβρίου 1988, για διατάξεις εφαρμογής του κανονισμού (ΕΟΚ) αριθ. 2052/88 σχετικά με το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Προσανατολισμού (ΕΕ L 374 της 31.12.1988, σ. 25), κανονισμός (ΕΟΚ) αριθ. 1610/89 του Συμβουλίου, της 29ης Μαΐου 1989, για τις διατάξεις εφαρμογής του κανονισμού (ΕΟΚ) αριθ. 4256/88 σε ό,τι αφορά τη δράση ανάπτυξης και την αξιοποίηση των δασών στις αγροτικές περιοχές της Κοινότητας (ΕΕ L 165 της 15.6.1989, σ. 3), κανονισμός (ΕΟΚ) αριθ. 2328/91 του Συμβουλίου, της 15ης Ιουλίου 1991, για τη βελτίωση της αποτελεσματικότητας των γεωργικών διαρθρώσεων (ΕΕ L 218 της 6.8.1991, σ. 1).

[11] Κανονισμός (ΕΟΚ) αριθ. 2080/92 του Συμβουλίου, της 30ής Ιουνίου 1992, για τη θέσπιση κοινοτικού καθεστώτος ενισχύσεων των μέτρων για τα δάση στον τομέα της γεωργίας (ΕΕ L 215 της 30.7.1992).

[12] Ψήφισμα του Συμβουλίου, της 15ης Δεκεμβρίου 1998, για μια δασική στρατηγική της Ευρωπαϊκής Ένωσης (ΕΕ C 56 της 26.2.1999, σ. 1).

[13] COM(2006) 302 τελικό της 15ης Ιουνίου 2006.

[14] COM(2006) 302 τελικό, σ. 6.

[15] Τα κράτη μέλη είναι υπεύθυνα για την κατάρτιση προγραμμάτων αγροτικής ανάπτυξης και για την υποβολή τους προς έγκριση στην Επιτροπή.Τα κράτη μέλη είναι, επίσης, υπεύθυνα για τη διαχείριση των προγραμμάτων αγροτικής ανάπτυξης κατά τρόπο αποδοτικό και αποτελεσματικό, και ειδικότερα για την επιλογή των πράξεων που θα χρηματοδοτηθούν. Η Επιτροπή πρέπει να εγκρίνει τα προγράμματα αγροτικής ανάπτυξης και να εξακριβώνει την ύπαρξη και την ορθή λειτουργία συστημάτων διαχείρισης και ελέγχου στα κράτη μέλη (άρθρο 75 του κανονισμού (ΕΚ) αριθ. 1698/2005 του Συμβουλίου, της 20ής Σεπτεμβρίου 2005, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) (ΕΕ L 277 της 21.10.2005, σ. 1)).

[16] Άρθρο 4 του κανονισμού (ΕΚ) αριθ. 1698/2005.

[17] Μέτρα αριθ. 122, 123, 124, 125, 221, 222, 223, 224, 225, 226, 227, όπως έχουν κωδικοποιηθεί στο παράρτημα II του κανονισμού (ΕΚ) αριθ. 1974/2006 της Επιτροπής, της 15ης Δεκεμβρίου 2006, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1698/2005 του Συμβουλίου για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) (ΕΕ L 368 της 23.12.2006, σ. 15).

[18] Άρθρο 27 του κανονισμού (ΕΚ) αριθ. 1698/2005.

[19] BG, CZ, DE(1), EE, ES(7), FR (5), IT(20), LV, LT, LU, HU, AT, PT(3), RO, SI, SK, UK(2).

[20] Άρθρο 27 του κανονισμού (ΕΚ) αριθ. 1698/2005.

[21] Άρθρο 30, παράγραφος 4, του κανονισμού (ΕΚ) αριθ. 1974/2006.

[22] ΓΔ Γεωργίας και Αγροτικής Ανάπτυξης H4, Report on the implementation of forestry measures under the rural development Regulation 1698/2005 for the period 2007–2013 (Έκθεση σχετικά με την εφαρμογή των μέτρων για τη δασοκομία στο πλαίσιο του κανονισμού για την αγροτική ανάπτυξη αριθ. 1698/2005 για την περίοδο 2007–2013), Μάρτιος 2009.

[23] Άρθρο 18 του κανονισμού (ΕΚ) αριθ. 1974/2006.

[24] Παράρτημα I του κανονισμού (ΕΚ) αριθ. 1698/2005 "Ποσά και ποσοστά στήριξης".

[25] Αιτιολογική σκέψη 22 του κανονισμού (ΕΚ) αριθ. 1698/2005.

[26] Ανάλυση SWOT: Ανάλυση πλεονεκτημάτων, αδυναμιών, ευκαιριών και απειλών. Αποσκοπεί στην κατάρτιση, αναθεώρηση και επικαιροποίηση της στρατηγικής και του σχεδιασμού λαμβάνοντας υπόψη τις ανάγκες των ενδιαφερομένων μερών και τους διαθέσιμους πόρους.

[27] Οι γνώμες της ΜΔΕ για την αιτιολόγηση των ειδικών αναγκών σχετικά με την επενδυτική στήριξη στο πλαίσιο του μέτρου 122 είναι οι εξής: α) "SFC opinion on climate change and forestry" (Γνώμη της ΜΔΕ για την αλλαγή του κλίματος και τη δασοκομία)· β) "SFC opinion on wood mobilisation" (Γνώμη της ΜΔΕ για την αξιοποίηση του ξύλου)· γ) "SFC opinion on valuation and financing methods for non-wood forest woods and services" (Γνώμη της ΜΔΕ για τις μεθόδους αποτίμησης και χρηματοδότησης για δασικά προϊόντα και δασικές υπηρεσίες εκτός της ξυλείας)· και δ) "SFC opinion on forestry measures in Rural Development" (Γνώμη της ΜΔΕ για τα μέτρα για τη δασοκομία στο πλαίσιο της αγροτικής ανάπτυξης).

[28] COM(2004) 490 τελικό της 14ης Ιουλίου 2004.

[29] Επιπλέον, υφίσταται μια εγγενής πολυπλοκότητα, η οποία συνδέεται με το γεγονός ότι τα συγκεκριμένα επακόλουθα των περισσότερων δασικών επενδύσεων μπορούν να εξακριβωθούν μόνο μακροπρόθεσμα, όταν η αξία των δασών ενδέχεται να βασίζεται λιγότερο σε τυχόν επενδύσεις που πραγματοποιήθηκαν και περισσότερο σε άλλες συνθήκες ή παράγοντες της αγοράς.

[30] Eurostat, The European Framework for integrated Environmental and Economic Accounting for Forests – IEEAF (Το ευρωπαϊκό πλαίσιο για ολοκληρωμένους περιβαλλοντικούς και οικονομικούς λογαριασμούς για τη δασοκομία), Υπηρεσία Επισήμων Εκδόσεων των Ευρωπαϊκών Κοινοτήτων, Λουξεμβούργο, 2002.

[31] Πηγή: ΟΕΕ/ΗΕ/FAO Βάση δεδομένων TBFRA-2000, Temperate and Boreal Forest Resource Assessment 2000 (Αξιολόγηση των πόρων των εύκρατων και βορείων δασών 2000).

[32] Ένα σύνολο ξεχωριστών ιδιοκτησιών που τελούν υπό διαχείριση βάσει ενιαίας εταιρικής στρατηγικής θα μπορούσε να αποτελέσει δασοκομική εκμετάλλευση σύμφωνα με τον ορισμό της ΟΕΕ/ΗΕ και, ως εκ τούτου, να λαμβάνει δημόσια στήριξη, όμως κάτι τέτοιο δεν ίσχυε στις περιπτώσεις που ελέγχθηκαν στην Ουγγαρία και στη Σλοβενία.

[33] Προοίμιο (σκέψη 32) του κανονισμού (ΕΚ) αριθ. 1698/2005: "Η στήριξη δεν θα πρέπει να στρεβλώνει τον ανταγωνισμό και θα πρέπει να είναι ουδέτερη ως προς την αγορά".

[34] Μέτρο "προστιθέμενη αξία στα γεωργικά και δασοκομικά προϊόντα" (μέτρο 123), άρθρο 28, παράγραφος 3, του κανονισμού (ΕΚ) αριθ. 1698/2005: "Στην περίπτωση της δασοκομίας, η στήριξη περιορίζεται στις πολύ μικρές επιχειρήσεις".

[35] Ήτοι σε επιχειρήσεις που απασχολούν λιγότερα από δέκα άτομα και των οποίων ο ετήσιος κύκλος εργασιών ή/και το σύνολο του ετήσιου ισολογισμού δεν υπερβαίνει τα 2 εκατομμύρια ευρώ.

[36] Οι σουηδικές αρχές, σε απάντησή τους σε ερώτηση του Συνεδρίου σχετικά με τους λόγους για τους οποίους δεν ενεργοποίησαν το μέτρο, εξήγησαν ότι δεν θα πρέπει να χορηγείται στήριξη για την αύξηση της παραγωγής ή της αξίας της γης, καθώς ενδέχεται να προκληθεί στρέβλωση του ανταγωνισμού μεταξύ των ιδιοκτητών δασικών εκτάσεων. Αντιθέτως, στήριξη παρέχεται μόνο για περιβαλλοντικούς σκοπούς.

[37] Άρθρο 27 παράγραφος 2 του κανονισμού (ΕΚ) αριθ. 1698/2005. Τα σχέδια δασικής διαχείρισης που αρμόζουν στο μέγεθος και τη χρήση της δασικής έκτασης βασίζονται στη σχετική εθνική νομοθεσία καθώς και στα υφιστάμενα σχέδια χρήσης της γης και καλύπτουν επαρκώς τους δασικούς πόρους (άρθρο 18 του κανονισμού (ΕΚ) αριθ. 1974/2006).

[38] Μολονότι σε ένα κράτος μέλος (Ισπανία) τέθηκαν ως ελάχιστο μέγεθος τα 15 εκτάρια, ούτως ώστε να αυξηθούν οι δασικές περιοχές για τις οποίες θα υποβάλλονταν σχέδια δασικής διαχείρισης, σε ένα άλλο (Αυστρία) τέθηκε ένα τόσο υψηλό όριο στο πρόγραμμα αγροτικής ανάπτυξης σχετικά με την υποχρεωτική υποβολή σχεδίου δασικής διαχείρισης (1 000 εκτάρια), ώστε ουσιαστικά το 99 % των ιδιωτών ιδιοκτητών δασών απαλλάχθηκε από την υποχρέωση υποβολής σχεδίου δασικής διαχείρισης κατά την αίτηση χορήγησης στήριξης στο πλαίσιο του μέτρου 122.

[39] Άρθρο 18 του κανονισμού (ΕΚ) αριθ. 1974/2006.

[40] Γαλικία (Ισπανία), Τοσκάνη (Ιταλία), Ουγγαρία, Αυστρία και Σλοβενία.

[41] 500000 ευρώ (Σλοβενία)· 735000 ευρώ (Ουγγαρία — το 2008).

[42] Εξοπλισμός ατομικής προστασίας, όπως στολές, κράνη, υποδήματα, γάντια, κιβώτια πρώτων βοηθειών, κ.λπ.

[43] Χορηγήθηκε στήριξη για μερική κάλυψη λειτουργικών δαπανών για δραστηριότητες που σχετίζονται με την προετοιμασία της βιομάζας, όπως μεταφορά, ξήρανση και αποθήκευση.

[44] Άρθρο 2, παράγραφος 1, στοιχείο β) του κανονισμού (ΕΚ) αριθ. 1974/2006.

[45] Για παράδειγμα, το ανώτατο ποσοστό ενίσχυσης για το μέτρο 122 είναι κατά 10 % υψηλότερο από το ανώτατο ποσοστό ενίσχυσης για το μέτρο 121 (εκσυγχρονισμός γεωργικών εκμεταλλεύσεων) ή για το μέτρο 123 (αύξηση της αξίας των δασικών προϊόντων), βλέπε το παράρτημα του κανονισμού (ΕΚ) αριθ. 1698/2005. Το γενικό ποσοστό για επενδύσεις στο πλαίσιο του μέτρου 122 είναι 50 %, ενώ στο πλαίσιο των μέτρων 121 και 123 είναι μόνο 40 %.

[46] Άρθρο 80 του κανονισμού (ΕΚ) αριθ. 1698/2005.

[47] Άρθρο 81 του κανονισμού (ΕΚ) αριθ. 1698/2005.

[48] Ένας από τους στόχους του μέτρου 122 είναι η συμβολή στη διαφοροποίηση (βλέπε αιτιολογική σκέψη 22 του κανονισμού (ΕΚ) αριθ. 1698/2005). Η διαφοροποίηση στη δασοκομία συνεπάγεται τη δημιουργία νέων πηγών εισοδήματος από δασοκομικές δραστηριότητες, συμπεριλαμβανομένης ιδίως της παραγωγής αγαθών εκτός της ξυλείας, όπως φρούτα, μανιτάρια, σπόροι, μέλι κ.λπ. και της παροχής εμπορεύσιμων υπηρεσιών, όπως κυνηγετικές άδειες. Η παραγωγή καυσόξυλων μπορεί επίσης να θεωρηθεί ως διαφοροποίηση σε περιπτώσεις δασών που αξιοποιούνται παραδοσιακά για την παραγωγή βιομηχανικής στρογγυλής ξυλείας και αντιστρόφως.

[49] Βλέπε σημείο 38.

[50] COM(2011) 627 τελικό/2 της 19ης Οκτωβρίου 2011.

[51] Άρθρο 27 του COM(2011) 627 τελικό της 12ης Οκτωβρίου 2011, σ. 50.

[52] Άρθρο 22.

--------------------------------------------------

ΠΑΡΑΡΤΗΜΑ I

ΚΑΤΑΝΟΜΗ ΧΡΗΜΑΤΟΔΟΤΙΚΩΝ ΠΟΡΩΝ ΣΤΟ ΠΛΑΙΣΙΟ ΤΟΥ ΜΕΤΡΟΥ 122 ΣΕ ΣΥΓΚΡΙΣΗ ΜΕ ΤΗΝ ΕΚΤΑΣΗ ΤΩΝ ΔΑΣΙΚΩΝ ΠΕΡΙΟΧΩΝ ΠΟΥ ΑΝΗΚΟΥΝ ΣΕ ΙΔΙΩΤΕΣ ΑΝΑ ΚΡΑΤΟΣ ΜΕΛΟΣ

+++++ TIFF +++++

Πηγή: Kαταρτίστηκε από το ίδιο το Ελεγκτικό Συνέδριο βάσει στοιχείων της ΓΔ Γεωργίας και Αγροτικής Ανάπτυξης και στατιστικών της Eurostat για τη δασοκομία το 2011.

Κράτος μέλος | Προγραμματισμένη συνεισφορά του ΕΓΤΑΑ για το μέτρο 122 στην πρώτη έκδοση του ΠΑΑ 2007–2013 | Προγραμματισμένη συνεισφορά του ΕΓΤΑΑ για το μέτρο 122 που περιέχεται στο ΠΑΑ στις 31.12.2011 | Σύνολο προγραμματισμένων δημόσιων δαπανών για το μέτρο 122 στις 31.12.2011 | Συνεισφορά του ΕΓΤΑΑ στις 31.12.2011 για νέες εφαρμογές κατά την περίοδο προγραμματισμού 2007–2013 | Σύνολο δημόσιων δαπανών στις 31.12.2011 για νέες εφαρμογές κατά την περίοδο προγραμματισμού 2007–2013 | Δάση και άλλες δασώδεις εκτάσεις | Ιδιόκτητα δάση |

(1000 ευρώ) | (1000 ha) |

Βουλγαρία | 19278 | 9278 | 11597 | 4800 | 6000 | 3927 | 519 |

Τσεχική Δημοκρατία | 19158 | 20658 | 27543 | 11438 | 15250 | 2697 | 616 |

Γερμανία | 1400 | 635 | 847 | 236 | 315 | 11076 | 5368 |

Εσθονία | 15565 | 15506 | 20674 | 4016 | 5355 | 2350 | 1345 |

Ελλάδα | 10630 | 0 | 0 | 0 | 0 | 6539 | 845 |

Ισπανία | 42850 | 51185 | 85533 | 13520 | 25373 | 27747 | 12838 |

Γαλλία | 36220 | 34965 | 67553 | 14904 | 29147 | 17572 | 11841 |

Ιταλία | 103454 | 96201 | 205976 | 22343 | 48996 | 10916 | 6076 |

Λετονία | 34066 | 14395 | 19431 | 2169 | 2762 | 3467 | 1696 |

Λιθουανία | 15375 | 11031 | 14708 | 4276 | 5702 | 2240 | 784 |

Λουξεμβούργο | 795 | 795 | 3977 | 50 | 250 | 88 | 46 |

Ουγγαρία | 8831 | 19289 | 27125 | 9472 | 12806 | 2029 | 861 |

Αυστρία | 26222 | 19817 | 38726 | 14955 | 31693 | 4006 | 2482 |

Πορτογαλία | 99244 | 64026 | 76915 | 12451 | 16304 | 3611 | 3382 |

Ρουμανία | 158692 | 108692 | 133699 | 0 | 0 | 6733 | 2097 |

Σλοβενία | 18704 | 19454 | 25939 | 12370 | 16495 | 1274 | 962 |

Σλοβακία | 30720 | 30720 | 41445 | 7987 | 10655 | 1933 | 958 |

Ηνωμένο Βασίλειο | 11683 | 18081 | 25136 | 2149 | 4118 | 2901 | 1922 |

ΣΥΝΟΛΟ | 652887 | 534729 | 826824 | 137137 | 231221 | 111106 | 54638 |

--------------------------------------------------

ΠΑΡΑΡΤΗΜΑ II

ΚΑΤΑΣΤΑΣΗ ΕΠΕΝΔΥΤΙΚΩΝ ΕΡΓΩΝ ΠΟΥ ΕΞΕΤΑΣΘΗΚΑΝ

Χώρα | Αριθμός έργου | Φύση του έργου | Δασική έκταση που έχει δηλωθεί / υπόκειται σε διαχείριση (ha) | Συνολικές επενδύσεις (ευρώ) | Συνολικές δημόσιες δαπάνες (ευρώ) | Συνολική συνεισφορά του ΕΓΤΑΑ (ευρώ) | Επιτόπια επίσκεψη |

ES | 1 | Δασοκομικές δράσεις σε πλατύφυλλα και άλλα είδη δέντρων | 50,00 | 104524,44 | 56726,18 | 32651,59 | ναι |

2 | Δασοκομικές δράσεις σε συστάδες ευκαλύπτων | 33,84 | 51517,76 | 25758,90 | 14826,82 | ναι |

3 | Αραίωση και κλάδευση συστάδων κωνοφόρων δέντρων | 50,00 | 92384,00 | 55430,40 | 31905,74 | ναι |

4 | Αραίωση και κλάδευση συστάδων κωνοφόρων δέντρων | 50,00 | 99524,00 | 59714,42 | 34371,62 | ναι |

5 | Αραίωση συστάδων κωνοφόρων δέντρων | 50,00 | 87584,00 | 52550,40 | 30248,01 | ναι |

6 | Πρόγραμμα ολοκληρωμένης αύξησης της αξίας και προώθησης της πολυλειτουργικότητας | 969,10 | 53632,59 | 26816,30 | 15435,46 | όχι |

7 | Ενέργειες για την αποτίμηση και την προώθηση του πολυλειτουργικού ρόλου των δασών | 947,00 | 152913,02 | 74615,98 | 42948,96 | όχι |

8 | Εκπόνηση τεχνικών σχεδίων για τη διαχείριση δασωδών εκτάσεων | 3555,06 | 90000,00 | 60000,00 | 34536,00 | όχι |

9 | Εκπόνηση τεχνικών σχεδίων για τη διαχείριση δασωδών εκτάσεων | 6002,00 | 150000,00 | 90000,00 | 51804,00 | όχι |

10 | Πρόγραμμα ολοκληρωμένης αύξησης της αξίας και προώθησης της πολυλειτουργικότητας | 1410,00 | 112916,76 | 70150,06 | 40378,37 | όχι |

IT | 1 | Κλάδευση και εμβολιασμός σε καστανιές για την παραγωγή κάστανων | 20,57 | 159785,99 | 95871,59 | 42183,5 | ναι |

2 | Θαμνοκοπή, κλάδευση και εμβολιασμός σε καστανιές για παραγωγή καρπών | 1,36 | 5066,64 | 3039,98 | 1337,59 | ναι |

3 | Θαμνοκοπή, κλάδευση και εμβολιασμός σε καστανιές για παραγωγή καρπών, αγορά θαμνοκοπτικού μηχανήματος και αλυσοπρίονου | 1,42 | 15980,14 | 9580,14 | 4218,76 | ναι |

4 | Κλάδευση και εμβολιασμός σε καστανιές για παραγωγή καρπών, αγορά μηχανημάτων για δασοκομικές εργασίες και πρώτη επεξεργασία της ξυλείας | 5,81 καρποφόροι καστανιές, 59,63 άλλα δέντρα | 74476,24 | 44685,74 | 19661,73 | ναι |

5 | Κλάδευση και εμβολιασμός σε καστανιές για παραγωγή καρπών, αγορά μηχανημάτων για δασοκομικές εργασίες | 7,05 καρποφόροι καστανιές, 59,63 άλλα δέντρα | 132117,05 | 79270,23 | 34878,9 | ναι |

6 | Ανακαίνιση χώρου στη γεωργική εκμετάλλευση για να χρησιμοποιηθεί για τη διαλογή και την προσωρινή αποθήκευση κάστανων· αγορά εργαλείων και μηχανημάτων για τη φροντίδα των καστανιών | 3,54 | 58184,32 | 34910,59 | 15360,66 | ναι |

7 | Αγορά μηχανημάτων για δασοκομικές εργασίες και πρώτη επεξεργασία της ξυλείας (ρυμουλκούμενο, γερανός, ελκυστήρας, εκσκαφέας, τεμαχιστής), καθώς και εξοπλισμού ατομικής προστασίας (ολόσωμες φόρμες, κράνη, υποδήματα, γάντια, είδη πρώτης βοήθειας) | 243,06 | 224108,29 | 134465,04 | 59164,62 | ναι |

8 | Αγορά δασικού ελκυστήρα για την κλάδευση πεύκων (pinus pinea) | 32,88 | 286439,11 | 171862,75 | 75619,361 | ναι |

9 | Αποκατάσταση φυτειών φελλοφόρων δρυών (θαμνοκοπή και καθαρισμός δέντρων, κλάδευση) | 94,00 | 389568,91 | 230103,57 | 101246,27 | ναι |

10 | Αποκατάσταση φυτειών φελλοφόρων δρυών (θαμνοκοπή και καθαρισμός δέντρων, κλάδευση), αγορά μηχανημάτων για δασοκομικές εργασίες (εκσκαφέας, ρυμουλκούμενο, θαμνοκοπτικό μηχάνημα, γερανός, αλυσοπρίονο) | 5,00 αποκατεστημένες φελλοφόροι δρύες, 931,00 άλλες δασώδεις εκτάσεις | 331348,17 | 198808,90 | 43737,96 | ναι |

IT | 11 | Αραίωση τεχνητών φυτειών μαύρης πεύκης μεγάλης ηλικίας, προκειμένου να προωθηθεί η ελάτη που ενδημεί στην περιοχή και να προαχθεί η φυσική αναγέννηση του δάσους με την αρχική μεικτή του σύνθεση από κωνοφόρα και πλατύφυλλα δέντρα | 15,32 | 37646,46 | 22587,88 | 9938,67 | ναι |

12 | Αποκατάσταση φυτείας με καρποφόρους καστανιές (αραίωση, κλάδευση, εμβολιασμός), μερική ανακαίνιση κτιρίου γεωργικής εκμετάλλευσης, αγορά και εγκατάσταση στο κτίριο μονάδας ξήρανσης κάστανων, κατάρτιση σχεδίου δασικής διαχείρισης | 5,00 καρποφόροι καστανιές, 64,00 άλλα δέντρα | 19603,65 | 10835,57 | 4767,65 | ναι |

13 | Αραίωση φυτειών μαύρης πεύκης ηλικίας περίπου 50 ετών με σκοπό την προαγωγή της φυσικής αναγέννησης με πλατύφυλλα είδη· αγορά μηχανημάτων (εκσκαφέας, τεμαχιστής, σχιστικό μηχάνημα ξύλου) | 6,47 | 99509,57 | 57121,65 | 25133,53 | ναι |

14 | Αραίωση φυτειών μαύρης πεύκης ηλικίας περίπου 50 ετών με σκοπό την προαγωγή της φυσικής αναγέννησης με πλατύφυλλα είδη· αγορά ρυμουλκούμενου και βαρούλκου | 5,52 | 47698,00 | 28618,80 | 12592,27 | ναι |

15 | Οικοδόμηση και εξοπλισμός πριονιστηρίου για την παραγωγή σανίδων και παλετών | 20,00 | 182854,26 | 109712,57 | 48273,53 | ναι |

16 | Αγορά εκσκαφέα | 105,33 | 104950,00 | 62970,00 | 27706,80 | ναι |

17 | Αγορά δασικού γερανού και ρυμουλκούμενου | 105,33 | 45208,33 | 27125,00 | 11935,00 | ναι |

18 | Αγορά δασικού ελκυστήρα | 105,33 | 35500,00 | 21300,00 | 9372,00 | ναι |

19 | Αγορά μηχανημάτων (σχιστικό μηχάνημα ξύλου, θαμνοκοπτικό, αλυσοπρίονο, βαρούλκο) και εξοπλισμός ατομικής προστασίας (ολόσωμες φόρμες, κράνη, υποδήματα, γάντια) | 45,00 | 13360,00 | 8016,00 | 3527,04 | ναι |

HU | 1 | Μηχανήματα — ελκυστήρας, φορτηγό, ρυμουλκούμενο, άροτρο, διανομείς λιπάσματος | 68,41 | 667904,00 | 333952,00 | 248093,00 | ναι |

2 | Μηχανήματα — ελκυστήρας, γερανός, μεταφορέας ξυλείας, ρυμουλκούμενο | 586,91 | 747435,00 | 373718,00 | 277635,00 | ναι |

3 | Μηχανήματα — θρυμματιστής ξύλου, ελκυστήρας, γερανός, μεταφορέας ξυλείας, ρυμουλκούμενο | 868,03 | 1424309,00 | 712154,00 | 529059,00 | ναι |

4 | Μηχανήματα — ελκυστήρας, ρυμουλκούμενο, άροτρο, σβάρνα | 124,52 | 443795,00 | 221897,00 | 164847,00 | ναι |

5 | Μηχανήματα — ελκυστήρας, άροτρο | 94,30 | 183007,00 | 91504,00 | 45423,00 | ναι |

6 | Μηχανήματα — ελκυστήρας, σβάρνα, ρυμουλκούμενο | 301,73 | 168373,00 | 84186,00 | 62542,00 | ναι |

7 | Μηχανήματα — ελκυστήρας, άροτρο, σβάρνα | 116,97 | 837792,00 | 418896,00 | 311198,00 | όχι |

8 | Μηχανήματα — ελκυστήρας, σβάρνα, άροτρο, ρυμουλκούμενο | 51,60 | 429535,00 | 214768,00 | 159551,00 | όχι |

9 | Μηχανήματα — ελκυστήρας, γερανός, μεταφορέας ξυλείας | 2632,48 | 656168,00 | 328084,00 | 243734,00 | όχι |

10 | Μηχανήματα — ελκυστήρας, άροτρο, σβάρνα | 66,14 | 827713,00 | 413853,00 | 307451,00 | όχι |

11 | Μηχανήματα — ελκυστήρας, άροτρο, σβάρνα, ρυμουλκούμενο | 107,75 | 220776,00 | 110388,00 | 82007,00 | όχι |

12 | Μηχανήματα — ελκυστήρας, σβάρνα, διανομέας λιπάσματος | 625,30 | 268519,00 | 134259,00 | 99741,00 | όχι |

13 | Μηχανήματα — ελκυστήρας, θρυμματιστής ξύλου | 89,68 | 430259,00 | 215129,00 | 159819,00 | όχι |

14 | Μηχανήματα — ελκυστήρας, άροτρο, σβάρνα, ρυμουλκούμενο | 162,86 | 159228,00 | 79614,00 | 59145,00 | όχι |

AT | 1 | Φύτευση ιτιών και λευκών σε γεωργικές εκτάσεις για πρεμνοφυή δάση βραχυχρόνιας αμειψισποράς (αμειψισπορά 3–4 ετών) | 0,39 | 1170,00 | 585,00 | 284,84 | ναι |

2 | Φύτευση πλατύφυλλων ειδών σε δάση κωνοφόρων που έχουν καταστραφεί από καταιγίδα | 10,40 | 62400,00 | 31200,00 | 15150,72 | ναι |

3 | Αραίωση συστάδων κωνοφόρων δέντρων ύψους έως 15 μέτρων | 7,90 | 7260,00 | 3630,00 | 1767,45 | ναι |

4 | Φύτευση πλατύφυλλων ειδών σε δάση κωνοφόρων που έχουν καταστραφεί από καταιγίδα | 17,47 | 53077,59 | 26536,00 | 12889,84 | ναι |

5 | Αγορά ρυμουλκούμενου γερανού | 6400,00 | 44166,67 | 15458,00 | 7506,40 | ναι |

6 | Κατάρτιση σχεδίου δασικής διαχείρισης | 1000,00 | 36667,67 | 18333,00 | 8902,50 | ναι |

7 | Αραίωση συστάδων κωνοφόρων δέντρων ύψους έως 15 μέτρων | 20,00 | 30000,00 | 15000,00 | 7303,50 | ναι |

8 | Εξοπλισμός ξήρανσης ρινισμάτων ξύλου | ά.α. [1] | 132443,07 | 36000,00 | 17481,60 | ναι |

9 | Θρυμματισμός και ξήρανση ρινισμάτων ξύλου λεύκας από πρεμνοφυή δάση βραχυχρόνιας αμειψισποράς που βρίσκονται σε αγροτικές εκτάσεις (αμειψισπορά 3–4 ετών) | 2,20 | 1900,20 | 950,00 | 462,55 | ναι |

AT | 10 | Φύτευση λευκών σε γεωργικές εκτάσεις για πρεμνοφυή δάση βραχυχρόνιας αμειψισποράς (αμειψισπορά 3–4 ετών) | 0,62 | 1560,00 | 780,00 | 379,78 | ναι |

11 | Αγορά εμπορευματοκιβωτίου μεταφοράς ρινισμάτων ξύλου | ά.α. [1] | 19600,00 | 3920,00 | 1908,65 | ναι |

12 | Αραίωση συστάδων πλατύφυλλων δέντρων ύψους έως 18 μέτρων | 20,00 | 30000,00 | 15000,00 | 7303,50 | ναι |

13 | Κατασκευή αποθήκης για ρινίσματα ξύλου | ά.α. [1] | 124650,67 | 24930,00 | 12138,42 | ναι |

14 | Φύτευση που προάγει τη φυσική αναγέννηση, αραίωση σε συστάδες πλατύφυλλων δέντρων ύψους έως 18 μέτρων, καθώς και συστάδων κωνοφόρων δέντρων ύψους έως 15 μέτρων | 26,50 | 22419,40 | 11209,00 | 5443,09 | ναι |

15 | Εκμετάλλευση και θρυμματισμός ξύλου λεύκας και ιτιάς από πρεμνοφυή δάση βραχυχρόνιας αμειψισποράς που βρίσκονται σε αγροτικές εκτάσεις (αμειψισπορά 3–4 ετών) | 21,80 | 20736,66 | 10368,00 | 5048,18 | ναι |

SI | 1 | Δασικό μονοπάτι | 38,15 | 15641,00 | 7965,00 | 5973,00 | ναι |

2 | Μηχανήματα — ελκυστήρας | 23,70 | 69510,00 | 34550,00 | 25913,00 | ναι |

3 | Δασική οδός | 19,82 | 66170,00 | 31521,00 | 23641,00 | ναι |

4 | Δασική οδός | 261,15 | 40564,00 | 20282,00 | 15211,00 | όχι |

5 | Μηχανήματα — ελκυστήρας, συλλεκτική μηχανή | 3,49 | 230890,00 | 138534,00 | 103901,00 | ναι |

6 | Μηχανήματα — ρυμουλκούμενο | 45,63 | 45449,00 | 5500,00 | 4125,00 | όχι |

7 | Δασική οδός | 24,00 | 50654,00 | 21106,00 | 15829,00 | όχι |

8 | Μηχανήματα — συλλεκτική μηχανή, ελκυστήρας, μεταφορέας ξυλείας, φορτηγό με γερανό / ανυψωτικό βραχίονα | 3,30 | 1157730,00 | 500000,00 | 375000,00 | ναι |

9 | Δασικό μονοπάτι | 15350,00 | 21752,00 | 10876,00 | 8157,00 | όχι |

10 | Μηχανήματα — ελκυστήρας | 1,70 | 79099,00 | 39550,00 | -29662,00 | όχι |

[1] Η Αυστρία χρηματοδότησε επενδύσεις για επεξεργασία βιομάζας χωρίς να ζητήσει από τους δικαιούχους να δηλώσουν συγκεκριμένες δασικές εκτάσεις.

--------------------------------------------------